Rayuan Rosmah gugur kes rasuah, gugur Sri Ram didengar pada 24 Mac

Rayuan akhir Datin Seri Rosmah Mansor untuk membatalkan perbicaraan kes rasuah berkaitan projek solar hibrid dan menggugurkan Datuk Seri Gopal Sri Ram sebagai ketua pendakwaan dalam kes itu akan didengar di Mahkamah Persekutuan pada 24 Mac ini.

Timbalan Pendakwa Raya Poh Yih Tinn berkata tarikh pendengaran itu ditetapkan Timbalan Pendaftar Mahkamah Persekutuan Siti Hajar Mustaffa semasa pengurusan kes secara dalam talian hari ini, menurut laporan Bernama.

“Kedua-dua pihak perlu memfailkan hujahan masing-masing pada 9 Mac ini,” katanya hari ini.

Prosiding itu turut disertai peguam Datuk Jagjit Singh yang mewakili Rosmah.

Rosmah merayu terhadap keputusan Mahkamah Rayuan pada 6 Dis lepas yang menolak rayuannya bagi membatalkan keseluruhan perbicaraannya, dalam usaha untuk dibebaskan daripada ketiga-tiga pertuduhan serta menggugurkan Sri Ram sebagai ketua pendakwaan.

Panel tiga hakim diketuai Hakim Datuk Hanipah Farikullah dalam keputusan sebulat suara berkata panel hakim bersetuju dengan hujahan pendakwaan bahawa Mahkamah Jenayah tidak mempunyai bidang kuasa untuk memberi pengisytiharan yang dimohon Rosmah dan membenarkan bantahan awal pendakwaan terhadap rayuan isteri bekas Perdana Menteri Datuk Seri Najib Tun Razak itu.

Permohonan Rosmah untuk membatalkan perbicaraan kes rasuah dihadapinya dan menggugurkan Sri Ram telah ditolak oleh Mahkamah Tinggi Kuala Lumpur pada 24 Sept tahun lepas.

Rosmah kini di peringkat membela diri terhadap pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh RM1.25 bilion projek untuk melengkapkan 369 sekolah di luar bandar Sarawak dengan tenaga solar hibrid.

Perbicaraan kes itu akan bersambung 10 Jan ini dengan Najib akan memberi keterangan.


Mereka lompat parti kerana takut jadi kluster mahkamah, kata Zahid

Tindakan mereka yang melompat parti adalah disebabkan takut akan didakwa di mahkamah dan dianggap sebagai pengkhianat, kata Pengerusi Barisan Nasional (BN) Datuk Seri Ahmad Zahid Hamidi.

Presiden UMNO itu yang berdepan puluhan pertuduhan di mahkamah berkata tindakan wakil rakyat yang melompat parti itu dianggap sebagai melanggar amanah dan hanya tahu mengejar kuasa, malah mereka juga takut untuk menjadi ‘kluster mahkamah’.

“Tindakan mereka jelas telah mencabul amanah diberikan kepada mereka.

“Mereka yang lompat parti itu sebenarnya mengejar wang, kuasa dan juga ketakutan dengan pertuduhan yang boleh mengheret menjadi kluster mahkamah,” katanya semasa Perhimpunan Agung Tahunan Parti Makkal Sakti di Menara Dato Onn hari ini.

Beliau mahu rentetan tindakan melompat parti itu sebagai iktibar dan menggesa supaya isu dalaman parti melibatkan parti komponen BN diselesaikan sebelum berlangsung pilihan raya umum berlangsung nanti.

“Kita perlu jadikan sejarah hitam PRU14 sebagai iktibar. Matlamat kita adalah bangkit semula.

“Sebarang isu dalaman parti baik dari pihak UMNO, parti komponen atau parti lain hendaklah diselesaikan sebelum pilihan raya akan datang,” katanya lagi.

Untuk rekod, seramai 15 Ahli Parlimen yang bertanding atas tiket BN bertindak keluar parti dan menyertai parti lain.

Gabungan BN turut mengecil selepas sembilan daripada jumlah 13 parti komponen mengumumkan keluar daripada gabungan tersebut.

BN kini hanya dianggotai UMNO, MCA, MIC dan PBRS manakala Makkal Sakti masih kekal sebagai parti komponen BN.


Anwar rayu diangkat jadi PM ke-9

Selepas gagal memperoleh sokongan mencukupi bagi mengangkat Datuk Seri Anwar Ibrahim sebagai calon Perdana Menteri untuk dipersembahkan kepada Yang di-Pertuan Agong, Pakatan Harapan (PH) hari ini merayu semua kem penentang Tan Sri Muhyiddin Yassin sebagai Perdana Menteri, duduk semeja.

Tujuannya tidak lain untuk memperoleh keabsahan dalam kalangan kem-kem penentang duduk di bawah khemah besar bersama DAP, PKR dan AMANAH, bagi mencalonkan Anwar sebagai Perdana Menteri baharu.

Dalam kenyataan media hari ini Majlis Presiden PH menjemput semua Ahli Parlimen yang menentang dan menolak Muhyiddin untuk bersama menyokong Anwar sebagai calon Perdana Menteri.

“Ini adalah untuk membuktikan sokongan serta membentuk satu majoriti baharu di Parlimen,” kata kenyataan bersama DAP, PKR dan AMANAH.

Alasan Majlis Presiden PH kononnya Malaysia sekarang ini memerlukan sebuah kerajaan yang stabil dan berkesan. Di atas kertas mereka menyatakan 120 Ahli Parlimen tidak menyokong Muhyiddin dan kerajaan PN.

Bagaimanapun Agenda Daily difahamkan perkiraan itu dibuat berasaskan kepada kenyataan-kenyataan di dalam media oleh kem-kem yang menolak Muhyiddin. Congakan yang dibuat tidak mengambil kira pendapat setiap Ahli Parlimen PH dan kem-kem penentang yang lain.

Jika berdasarkan kenyataan media, sekarang ini terdapat empat kem yang menentang kerajaan PN dan Muhyiddin sebagai Perdana Menteri iaitu Kem PH (DAP, PKR, AMANAH), Kem Warisan, Kem UMNO, dan Kem Pejuang.

Namun, terdapat juga Team B DAP, yang tidak boleh diketepikan. Kumpulan ini yang berfikiran terbuka lebih mementingkan rakyat yang mengundi mereka berbanding berganding bahu dengan kleptokrat.

DAP walaupun duduk di bawah gabungan Kem PH, namun Agenda Daily diberitahu di dalam parti itu sendiri terdapat individu yang enggan bekerjasama dengan Kluster Kleptokrat daripada UMNO diketuai Datuk Seri Ahmad Zahid Hamidi dan Datuk Seri Najib Razak.

Ini kerana Team B DAP masih berpegang kepada penolakan terhadap kleptokrat yang diperjuangkan sejak Pilihan Raya Umum Ke-14 (PRU14). Lagi pula DAP mendapat sokongan pengundi Cina disebabkan isu kleptokrat kerajaan Barisan Nasional (BN) diterajui UMNO.

Sumber dalaman DAP memberitahu Agenda Daily, perpecahan di dalam parti itu yang sudah lama berlaku kini semakin parah kerana ada sesetengah pemimpin yang sedia bekerjasama dengan kleptokrat yang mereka tumbangkan pada PRU14 lalu.

“Di luar sahaja kelihatan semuanya berjalan dengan baik, namun suhu di dalam DAP semakin naik apabila team yang menentang kerjasama dengan kleptokrat (UMNO) bimbang hilang sokongan dan undi Cina,” katanya.

Ditanya mengenai undi percaya terhadap Muhyiddin di Parlimen kelak, sumber itu meramalkan tiga keadaan yang mungkin berlaku dalam kalangan Ahli Parlimen DAP ketika undian dijalankan.

“Ada yang akan sokong, ada yang tidak sokong dan ada yang tidak berada di dalam dewan ketika undian dijalankan. Jika pun mereka berada di dalam dewan, mereka akan bersikap berkecuali,” katanya sambil mendedahkan tidak semua Ahli Parlimen DAP menolak kepimpinan kerajaan PN berdasarkan situasi pandemik Covid-19 sekarang ini.

“Apalagi dalam keadaan rakyat dan negara yang berdepan masalah ekonomi, Team B DAP mahu membiarkan kerajaan sedia ada mengatasi dahulu semua permasalahan itu.

“Mereka tidak yakin dengan baki penggal Parlimen kira-kira dua tahun lagi, kerajaan baharu mampu mengatasi masalah Covid-19 dan kesan ekonomi yang berlaku sekarang.

“Sebab itu sesetengah Ahli Parlimen dalam kem-kem penentang mahu membiarkan kerajaan sedia ada menguruskan hingga selesai penggal Parlimen,” katanya sumber berkenaan.

Ditanya siapakah yang berada di dalam Team B DAP itu, sumber itu enggan menyatakan sebaliknya memberi petunjuk:

“Mereka yang tidak menjerit-jerit di dalam Dewan (Rakyat),” katanya.

Katanya Team B DAP juga menyedari Warisan, Pejuang serta beberapa Ahli Parlimen Kem UMNO tidak akan menyokong Anwar sebagai calon Perdana Menteri.

“Ini sekali gus tidak dapat membentuk kerajaan majoriti yang stabil dan inklusif. Namun apa pun kita tunggu Parlimen bersidang dahulu. Lagipun, Warisan dan Pejuang boleh membuat U-Turn kerana awal-awal lagi sudah dilihat tidak mahu Anwar menjadi Perdana Menteri,” katanya.


Isu LCS: Kenapa Anwar tak arah polis, SPRM siasat, dakwa Zahid

Ahli Parlimen Perikatan Nasional (PN) Pendang, Datuk Awang Hashim, mempersoalkan Datuk Seri Anwar Ibrahim, yang tidak mengarahkan polis dan Suruhanjaya Pencegahan Rasuah Malaysia (SPRM) membuka kertas siasatan atau membuat pertuduhan terhadap Datuk Seri Ahmad Zahid Hamidi.

Ia kerana Perdana Menteri ketika menjadi Ketua Pembangkang sebelum ini, didakwa amat lantang bersuara hingga menyatakan Zahid yang kini Timbalan Perdana Menteri dan bekas Menteri Pertahanan sebagai pemimpin yang perlu menjawab isu Kapal Tempur Pesisir (LCS).

Menerusi pernyataan pembelaan difailkan susulan saman Anwar, beliua berkata, Anwar menyatakan Zahid bersubahat dan bersekongkol dalam perolehan LCS, selain menerima rasuah itu dirasakannya (Zahid) lebih penting dari negara.

“Satu konklusi jelas bahawa kerajaan plaintif (Anwar) akan cuba melindungi atau melengahkan penyelesaian isu membabitkan sekutu politik terkini, namun akan bingkas dan tegas terhadap seteru politik terutama Perikatan Nasional (PN).

“Maka ini yang dimaksudkan oleh defendan (Awang) sebagai strategi dan kaedah mengugut yang secara jelas bukannya merujuk kepada satu perlakuan jenayah, namun adalah strategi dan kaedah politik yang digunakan terutama dalam politik sebenar.

“Oleh demikian, kenyataan defendan adalah pandangan peribadi dan politik berdasarkan fakta yang sebenar,” katanya dalam penyataan pembelaan difailkan firma guaman mewakilinya, Tetuan Tengku Amalin & Faizi di Mahkamah Tinggi, semalam.

Pada 3 Mac lalu, Anwar, 76, yang juga Pengerusi Pakatan Harapan (PH) memfailkan saman menerusi Tetuan SN Nair & Partners selaku plaintif dengan menamakan Awang sebagai defendan tunggal.

Anwar mendakwa, bekas timbalan menteri itu mengeluarkan kenyataan fitnah apabila mendakwa sikap pendendam Perdana Menteri berhubung pendakwaan terpilih lebih teruk berbanding ketika pentadbiran pimpinan Tun Dr Mahathir Mohamad.

Memetik BH, Awang membuat kenyataan berhubung pendakwaan terpilih itu ketika ditemui media di lobi Parlimen pada 21 Februari lalu.

Dengan merujuk pendakwaan terhadap bekas Ketua Penerangan Bersatu, Datuk Wan Saiful Wan Jan, yang berdepan dua pertuduhan meminta dan menerima rasuah RM6.9 juta, Awang dilaporkan mendakwa, ia adalah permulaan daripada tindakan Perdana Menteri.

Awang berkata, pertuduhan ke atas Wan Saiful pada 21 Februari lalu, hanya kira-kira tiga bulan daripada tarikh Anwar mengangkat sumpah sebagai Perdana Menteri pada 24 November 2022.

Beliau berkata, tindakan sepantas itu yang dimaksudkannya sebagai permulaan Perdana Menteri ke-10.

“Kontroversi paling besar dalam sejarah pentadbiran Dr Mahathir adalah Operasi Lalang pada 27 Oktober 1987, membabitkan penahanan ratusan orang termasuk pemimpin politik seperti Lim Kit Siang (DAP), mendiang Karpal Singh (DAP), (Datuk Dr) Ibrahim Ali (UMNO) dan Halim Arsyat (PAS).

“Operasi Lalang ini lanjutan daripada bantahan Dong Jiao Zong terhadap guru tiada kelayakan bahasa Cina dihantar oleh Kementerian Pendidikan (yang dipimpin Anwar ketika itu) ke Sekolah Rendah Jenis Kebangsaan Cina.

“Jika dibandingkan tindakan kontroversi kerajaan Dr Mahathir dengan tindakan kontroversi kerajaan plaintif ketika ini jelas menunjukkan dari jangka masa, kerajaan Dr Mahathir melakukan Operasi Lalang hanya enam tahun selepas dilantik sebagai Perdana Menteri.

“Pertuduhan terhadap seteru politik dibuat plaintif pula hanya dalam tempoh tiga bulan daripada tarikh pelantikan beliau sebagai Perdana Menteri,” katanya.

Awang menegaskan dia tidak angkuh, namun hanya menyatakan pandangan peribadi dan politik berdasarkan fakta sebenar.

“Sememangnya plaintif memfailkan banyak saman atas isu politik. Gelaran ‘bapa saman negara’ adalah jolokan ‘in jest’ (gurauan) kepada seseorang yang memulakan satu trend baharu iaitu dalam kes ini menyaman pengkritik politik plaintif,” katanya.


Zaman jebon dulu lain, kata Mokhtar bidas bekas ahli PAS tinggalkan parti

Ahli Jawatankuasa Dewan Ulama PAS Pusat Mokhtar Senik membidas pihak yang mengecam beliau kerana terus memuat naik status mempertahankan Muafakat Nasional (MN).

Menurutnya pihak terbabit menyifatkan kenyataan beliau supaya sesuatu dilakukan untuk memperkukuhkan semula kerjasama penyatuan ummah antara PAS dan UMNO menerusi MN, sebagai ‘melanggar presiden’.

“Nampaknya mereka yang sebelum ini hentam saya kerana masih memuat naik status menyokong dan berlunak dengan MN, kononnya pendirian saya dan kenyataan saya mengenai MN bercanggah dengan presiden dan beberapa pimpinan PAS.

“Kononnya kenyataan saya agar kita terus memcari jalan mempertautkan MN sebagai kenyataan langgar presiden. Rupanya anda silap. Sekarang anda nak kata apa?,” katanya dalam satu kenyataan.

Beliau berkata demikian ketika mengulas kenyataan Presiden PAS Tan Sri Abdul Hadi Awang bahawa pendirian parti itu masih sama iaitu kekal bersama MN dan mempertahankan Perikatan Nasional (PN).

Khamis lalu, Abdul Hadi yang juga Ahli Parlimen Marang berkata PAS akan berusaha mempertahankan prinsip penyatuan ummah yang dimenterai bersama UMNO menerusi MN, dan pada masa sama mengekalkan gabungan parti politik dalam PN.

“Agenda perpaduan ummah merupakan agenda terbesar yang akan kekal dipertahankan. Kita yakin akan menang (dalam PRU-15) dengan mempertahankan PN dan masih kekal bersama MN,” katanya.

Mengulas lanjut, Mokhtar menafikan beliau menyanggah Abdul Hadi dan pemimpin tertentu apabila mengeluarkan kenyataan berhubung penyatuan di dalam MN.

“Saya teringat masa zaman jebon dulu. Asal ada teguran dan kritikan kepada pimpinan tertentu lalu terus di cop langgar presiden. Waktu itu saya buat status yang agak keras.

“Saya bukan langgar presiden tapi saya akan langgar MUU (pimpinan tertentu yang kemudiannya keluar parti),” tegasnya tanpa menyebut siapa yang beliau maksudkan dengan ‘jebon’.

Mokhtar berkata pihak terlibat menjadikannya isu apabila ada orang lain yang mengkritik dan membantah tindakan mereka, lalu dicop sebagai telah melanggar presiden.

“Mereka buat hal… bila ada orang kritik dan bantah tindakan mereka lalu dianggap langgar presiden. Moga perkara yang sama tak berlaku lagi.

“Sebelum ini saya tegas bahawa saya masih beranggapan MN perlu dipertahankan. Tak perlu saling jawab menjawab dengan nada tajam semacam MN sudah menuju jalan mati,” katanya.

Sebelum ini, Presiden UMNO Datuk Seri Ahmad Zahid Hamidi menyifatkan MN kini hanya tinggal nyawa-nyawa ikan.

Zahid berkata soal masa depan MN wajar dibincangkan pada peringkat jawatankuasa PAS dan UMNO sebelum hasil perbincangan dibawa kepada pimpinan kedua-dua parti untuk diputuskan.

Setiausaha Agung PAS Datuk Seri Takiyuddin Hassan pula menegaskan tidak ada istilah ‘nyawa-nyawa ikan’ untuk gagasan MN selagi tiada pihak membatalkan piagam yang dibentuk.


MAVCOM siasat syarikat penerbangan ubah jadual sesuka hati

Suruhanjaya Penerbangan Malaysia (MAVCOM) sedang menyiasat beberapa aduan mengenai syarikat penerbangan yang telah menggubah jadual penerbangan secara sembarangan tanpa penghantaran notis yang mencukupi kepada pengguna.

Sejajar dengan mandat untuk menegakkan hak pengguna, MAVCOM telah mengarahkan syarikat penerbangan mengemukakan semua data yang relevan mengenai gangguan jadual penerbangan sepanjang tempoh perayaan dari 29 April hingga 9 Mei 2022 bagi mendapatkan pandangan yang objektif, tepat dan komprehensif mengenai keadaan tersebut.

Ini termasuk jadual penerbangan sebenar berbanding jumlah penerbangan yang dijadualkan semula oleh semua syarikat penerbangan yang telah berlaku semasa tempoh perayaan, katanya dalam kenyataan hari ini.

Di bawah Kod Perlindungan Pengguna Penerbangan Malaysia (MACPC), syarikat penerbangan dikehendaki menyampaikan sebarang perubahan status penerbangan kepada pengguna secepat mungkin, lapor Bernama.

“Untuk kelewatan dua jam atau lebih, syarikat penerbangan yang beroperasi mesti bertanggungjawab dalam menyediakan makanan, panggilan telefon dan akses Internet.

“Selain itu, bagi kelewatan lima jam atau lebih, syarikat penerbangan harus menyediakan penginapan, jika diperlukan serta pengangkutan. Sekiranya masa penerbangan yang dijadualkan semula tidak memenuhi tujuan perjalanan pengguna, bayaran balik tiket penerbangan juga harus dibuat oleh syarikat penerbangan,” jelasnya.

Pengerusi Eksekutif MAVCOM Datuk Seri Saripuddin Kasim berkata pengguna yang menghadapi kelewatan atau masalah penerbangan dan tidak mendapat layanan yang sewajarnya diminta membuat aduan rasmi kepada syarikat penerbangan berkenaan.

“Selain itu, pengguna digalakkan untuk mengemukakan aduan mereka kepada MAVCOM melalui laman web FlySmart di www.flysmart.my atau aplikasi mudah alih FlySmart bersama-sama dengan dokumentasi yang berkaitan bagi memudahkan penyiasatan.”

“Pada masa yang sama, MAVCOM sedang memperhalusi MACPC untuk memperkemas serta menambahbaik lagi perlindungan pengguna, terutamanya dalam situasi yang tidak pernah berlaku sebelumnya.”

“Isu ini merupakan perkara yang mendesak dan MAVCOM akan terus memastikan pemain industri kekal mematuhi MACPC dan hak-hak pengguna terus ditegakkan,” katanya lagi.

Terdahulu, AirAsia memohon maaf kepada orang ramai yang mengalami kesulitan akibat penjadualan semula beberapa penerbangan susulan peningkatan permintaan mendadak pada musim perayaan kali ini.

Ketua Pegawai Eksekutif AirAsia Malaysia Riad Asmat berkata beberapa faktor dan insiden yang tidak dapat dielakkan telah mengakibatkan kelewatan di luar jangkaan serta kawalan syarikat penerbangan itu.

Berita berkaitan: AirAsia mohon maaf penjadualan semula penerbangan


Salahkan diri sendiri bukan orang lain, kata Muhyiddin kepada Ismail Sabri

Tan Sri Muhyiddin Yassin membalas kritikan terhadap Perdana Menteri Datuk Seri Ismail Sabri Yaakob kerana menunding jari kepada orang lain terhadap kesalahan dilakukan dirinya sendiri berhubung keputusan membubarkan Parlimen baru-baru ini.

Presiden Bersatu itu menyifatkan Ismail Sabri tidak mencerminkan keperibadian sebagai seorang pemimpin apabila tidak mahu memikul tanggungjawab dan hanya tahu mencari salah orang lain, walhal dirinya sendiri yang melakukan kesalahan.

“Saya fikir ia sangat tidak bertanggungjawab sebagai Perdana Menteri menyalahkan saya atau jemaah menteri terhadap apa yang berlaku sekarang.

“Saya fikir dia tidak boleh menyalahkan siapa yang bertanggungjawab. Kita tidak mahu pertikaikan yang dipersembahkan kepada Agong (Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah) dan Agong telah bertindak atas budi bicaranya.

“Bukan dia kata dia setuju kerana ada desakan daripada sesiapa, kita minta seboleh mungkin jangan ada pilihan raya. Siapa sini suka pilihan raya masa banjir, tak ada kan,” katanya petik laporan media hari ini.

Terdahulu, Ismail Sabri menunding jari kepada jemaah menterinya susulan langkah mengutuskan surat kepada Yang di-Pertuan Agong sebagai membantah kepada usaha untuk membubarkan Parlimen.

Surat tersebut diutuskan bertujuan bagi mengelakkan Pilihan Raya Umum Ke-15 (PRU-15) diadakan pada ketika negara bakal berdepan musim banjir.

Bagaimanapun, Ismail Sabri tidak mengendahkan permintaan Kabinetnya sendiri apabila secara tergesa-gesa bertindak membubarkan Parlimen pada Isnin lalu.

Menurut Muhyiddin, tindakan mengutuskan surat itu hanya untuk menyuarakan suara rakyat dan wakil sidang Kabinet kerana tidak ada perbincangan secara mendalam mengenai pembubaran Parlimen.

Muhyiddin juga mengungkit kembali berhubung perjanjian yang ditandatangani Ismail Sabri semasa mahu mendapatkan sokongan daripada Ahli Parlimen Perikatan Nasional (PN) untuk menjadi Perdana Menteri tetapi nampaknya janji tersebut tidak ditepati.

“Saya sebenarnya ada perjanjian dengan Datuk Seri Ismail Sabri waktu beliau menjadi Perdana Menteri, kandungannya kalau nak dibubarkan Parlimen sewajarnya bincanglah dengan pemimpin Perikatan Nasional (PN).

“Kenapa kita minta itu, kerana kita merupakan komponen terbesar dalam kerajaan, adilkah? Ini tidak adil. Jadi bila dia tahu semua orang serang dia dari semua arah, dia kata Muhyiddin punya salah, ini menteri yang salah,” katanya lagi.

Bekas Perdana Menteri itu sekali lagi menegaskan bahawa Ismail Sabri harus menyalahkan dirinya sendiri.

“Jangan salahkan kita, kita menyuarakan tanggungjawab parti, menjaga kebajikan rakyat, prihatin nasib rakyat, kita suarakan itu.

“Perdana Menteri pun walau apa-apa pun dia nak kata, tetapi dia perlu bertanggungjawab tentang apa dia dah lakukan sebab itu jangan salahkan orang, salahkan diri sendiri apa yang sudah dilakukan,” katanya.


Arab Saudi mansuh semua sekatan Covid-19 bagi pengunjung

Kementerian Kesihatan Arab Saudi mengumumkan pemansuhan semua sekatan Covid-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasminya pada Isnin, sekatan yang dimansuhkan termasuk penyerahan sijil vaksinasi Covid-19 dan ujian PCR, sebelum atau semasa ketibaan di Arab Saudi, menurut laporan Bernama.

Langkah itu diambil susulan penurunan kes dan kadar pelalian mencapai 99 peratus untuk semua penduduk berumur 12 tahun ke atas.


Orang lain mencuri tak boleh, dia mencuri boleh pula: Rafizi sindir Najib

Bekas Ahli Parlimen Pandan, Rafizi Ramli membidas Datuk Seri Najib Razak yang sesuka hati mengutarakan pendirian tidak konsisten berhubung syor supaya kerajaan menyuntik dana membantu Sapura Energy Berhad (SEB) yang berdepan masalah kewangan.

Menggunakan perumpamaan ‘orang lain mencuri tidak boleh, dia mencuri boleh pula’, Rafizi berkata beliau konsisten dengan pendirian menentang cadangan itu tidak kira pihak mana yang mengutarakannya.

“Bukannya seperti Najib yang autanya mengikut rasa pengendali laman sosial FBnya. Sedang dia mengkritik tindakan Pakatan Harapan (PH)bailout SEB pada 2018, kini dia pula perasan cerdik dan berlakon prihatin apabila menggesa perkara yang sama pada 2022.

“Selepas saya membantah gesaan Najib supaya Kerajaan Persekutuan menggunakan wang rakyat, untuk menyelamatkan SEB, jawapan yang biasa dimainkan Najib ialah dengan menuding jari terhadap pentadbiran PH di bawah Tun Dr Mahathir Mohamad,” katanya dalam kenyataan hari ini.

Sambil menyatakan pendiriannya bahawa semua ‘bailout’ adalah salah, Rafizi berkata beliau juga menentang langkah kerajaan Dr Mahathir menyuntik RM4 bilion untuk memperbaiki aliran tunai Sapura dengan melanggan terbitran saham baharu syarikat itu.

“Pandangan saya ialah semua bentuk bailout yang melibatkan suntikan dana awam untuk menyelamatkan syarikat korporat adalah buruk dan wajar ditolak.

“Prinsip ini terpakai kepada semua syarikat korporat, tidak kiralah milik kerajaan, syarikat berkaitan kerajaan, syarikat awam yang sahamnya dimiliki dana awam, apatah lagi syarikat korporat biasa,” katanya.

Antara sebab keburukan pendekatan bailout ini kata Rafizi ialah ianya menggalakkan usahawan korporat untuk mencari jalan singkat mengaut keuntungan dengan mendadak tanpa mengambil kira langkah membina syarikat yang berdaya saing dan kental menghadapi cabaran naik turun perniagaan.

Menurutnya beliau memberi tumpuan kepada isu Sapura dan gesaan Najib itu kerana yakin rakyat Malaysia perlu menghentikan segera amalan bailout ini yang telah berlaku sekian lama di Malaysia.

“Jika perniagaan yang dimiliki rakyat biasa menghadapi kesukaran, tidak ada sebarang bentuk kelonggaran atau bantuan yang akan diberikan. Malah, usahawan biasa terpaksa mengambil wang sendiri membayar cukai atau denda yang dikenakan.

“Jika perniagaan itu milik individu bernama besar yang rapat dengan golongan bangsawan masyarakat (selalunya pemimpin politik besar), perniagaan itu boleh mendapat bantuan pihak berkuasa, sama ada dalam bentuk geran, suntikan dana, pinjaman mudah atau kelonggaran. Kroni-kroni ini tidak pula perlu menjual harta peribadi mereka untuk disuntik ke dalam perniagaan yang bermasalah.

“Perkara ini berlaku dalam setiap dekad di bawah semua Perdana Menteri dan Menteri Kewangan yang pernah ada. Ia perlu dihentikan segera,” katanya sambil mencadangkan akta baharu digubal bagi menghalang langkah bailout itu.

Artikel penuh di ruang RENCANA


Boleh kami sokong UMNO tapi tak sokong Presiden? soal ahli MT

Pendirian Presiden UMNO, Datuk Seri Ahmad Zahid Hamidi yang menyokong kerajaan Perikatan Nasional (PN) tetapi tidak menyokong Perdana Menteri Tan Sri Muhyiddin Yassin disifatkan tidak praktikal, kata seorang Ahli Majlis Tertinggi (MT), Datuk Zahidi Zainul Abidin.

Beliau membidas gesaan Zahid yang mendesak pengunduran Muhyiddin sebagai tidak munasabah dan mempersoalkan sama ada perkara sama boleh berlaku dalam UMNO jika Presiden tidak disokong ahli UMNO tetapi masih kekal berada dalam parti.

“Kalau kita bersama dengan Parti Bersatu tapi tak sokong Presiden Bersatu, itu tidak praktikal. Kita sokong PAS tapi tak sokong Haji Hadi (Presiden PAS, Datuk Seri Abdul Hadi Awang).. tak praktikal.

“Tapi kalau nak cuba dalam UMNO boleh. Kita sokong UMNO tapi tak sokong presiden UMNO,” kata Timbalan Menteri Komunikasi dan Multimedia pada satu sidang media hari ini selepas menerima memorandum daripada beberapa wakil pertubuhan bukan kerajaan.

Untuk rekod, Zahid sebelum ini menggesa Muhyiddin berundur tetapi UMNO mengekalkan sokongan kepada kerajaan PN.

Petang ini satu lagi Mesyuarat MT akan diadakan, difahamkan ia bagi memuktamadkan keputusan UMNO dengan mendesak peletakan jawatan Menteri dan Timbalan Menteri yang berada dalam Kabinet PN.

Zahid dan Datuk Seri Najib Razak selain Ahli Parlimen Gua Musang Tengku Razaleigh Hamzah antara yang tidak menyokong kerajaan PN dan mendesak pengunduran Muhyiddin.

Sementara itu, Zahidi juga memberi amaran kepada pihak-pihak tidak bertanggungjawab yang menyebarkan fitnah terhadap pihak Istana dan pemimpin negara.

“Saya ada bukti, termasuk ahli-ahli Parlimen mengeluarkan dokumen-dokumen palsu istana. Kita dah semak, dokumen itu tak betul.

“Kita boleh ambil tindakan di bawah Akta Komunikasi dan Multimedia,” katanya.

Zahidi turut menyelar tindakan ahli-ahli pembangkang yang mengadakan demonstrasi semalam yang didakwa mengalihkan perhatian negara daripada peperangan melawan Covid-19.

Dalam pada itu, Zahidi yang juga ahli Parlimen Padang Besar berkata, Muhyiddin masih mendapat sokongan majoriti MP.

“Kita hantar 40 tandatangan menyokong Muhyiddin, dan kita sedang runding lagi tiga (PKR) untuk sokong kerajaan PN.

“Kita sedang bincang kalau boleh Presiden UMNO pun sokonglah sebab kerajaan ini kerajaan bersama yang mana UMNO dapat jawatan Timbalan Perdana Menteri,” kata Zahidi lagi.


Proses ekstradisi Sajat sedang berjalan, kata Bukit Aman

Pihak berkuasa negara sedang dalam proses mengekstradisi usahawan kosmetik, Muhammad Sajjad Kamaruz Zaman atau Sajat yang sudah berjaya ditahan di Thailand baru-baru ini.

Beberapa isu berhubung dokumentasi dan perundangan perlu dilengkapkan sebelum Sajat dapat dibawa balik ke Malaysia untuk dihadapkan ke muka pengadilan.

Sajat sebelum ini dikategorikan sebagai orang dikehendaki selepas Mahkamah Tinggi Syariah mengeluarkan waran tangkap kerana gagal hadir pada prosiding kes berpakaian wanita tiga tahun lalu selepas kes berkenaan disiasat oleh Jabatan Agama Islam Selangor (JAIS).

Pengarah Jabatan Siasatan Jenayah Bukit Aman, Datuk Seri Abd Jalil Hassan, berkata pada masa ini, Polis Diraja Malaysia (PDRM) sedang bekerjasama dengan Peguam Negara dan Kementerian Luar untuk membolehkan proses membawa pulang Nur Sajjad berjalan lancar.

“Ia bagi memberi kuasa kepada pihak PDRM untuk membolehkan Nur Sajjad dibawa pulang mengikut saluran undang-undang antarabangsa.

“Berdasarkan maklumat kita terima, Muhammad Sajjad memaklumkan kepada pihak berkuasa Thailand bahawa beliau adalah pelarian selepas memiliki kad Suruhanjaya Pelarian Tinggi Bangsa-Bangsa Bersatu (UNHCR),” katanya dipetik dalam laporan media hari ini.

Abd Jalil menasihatkan Sajat supaya pulang secara baik supaya pendakwaan kes yang sedang dihadapinya dapat diselesaikan.


Penularan Covid-19 di wilayah selatan Thai membimbangkan

Pihak berkuasa kesihatan Thailand bimbang berikutan peningkatan kes dan kematian baharu Covid-19 di wilayah selatan, walaupun jumlah kes baharu menyaksikan penurunan di bawah angka 12,000 pada Jumaat.

Penolong jurucakap Pusat Pentadbiran Situasi Covid-19 (CCSA) Dr Apisamai Srirangsan berkata kes baharu di wilayah selatan menyumbang kira-kira 17 peratus daripada kes baharu di seluruh negara.

Dalam tempoh 24 jam, beliau berkata Thailand mencatat 11,754 kes baharu Covid-19 dan 123 kematian, menjadikan jumlah keseluruhan setakat ini 1,603.475 kes dan korban seramai 16,727.

“Beberapa wilayah selatan tersenarai di bawah 10 wilayah paling banyak catat kes baharu (dalam tempoh 24 jam) termasuk Narathiwat 515 kes, Songkhla (415), Pattani (406), Nakhon Si Thammarat (378).

“Sebanyak 26 kematian telah dilaporkan di wilayah selatan,” katanya pada taklimat Covid-19 di Bangkok lapor Bernama.

Apisamai berkata antara faktor yang menyumbang kepada peningkatan kes baharu di wilayah itu termasuk ramai tidak memakai pelitup muka selain berkumpul dan minum di tempat awam.

“Kerjasama orang ramai amat penting untuk mengekang penularan Covid-19,” katanya.

Seorang pegawai kanan kesihatan awam di wilayah selatan, Dr Suthep Phetmak berkata berhimpun beramai-ramai dan kadar vaksinasi yang rendah adalah faktor paling membimbangkan di wilayah ini.

“Varian paling dominan di wilayah selatan adalah Alpha kira-kira 58 peratus diikuti Delta (38 peratus) dan selebihnya kes berkaitan varian Beta,” katanya.

Sementara itu, mulai hari ini, Thailand mengurangkan kuarantin wajib 14 hari kepada tujuh untuk pelawat yang lengkap divaksin.

Pengembara tidak divaksin yang tiba melalui laluan udara dan laut akan dikenakan kuarantin 10 hari manakala mereka yang menggunakan jalan darat pula perlu menjalani kurantin selama 14 hari.

Selain itu, Thailand juga telah melonggarkan beberapa lagi sekatan dan membenarkan lebih banyak perniagaan serta perkhidmatan dibuka semula di Bangkok dan 28 wilayah di kawasan “zona merah gelap” bermula hari ini.

Perintah berkurung waktu malam dikurangkan sejam bermula 10 malam hingga 4 pagi, berkuat kuasa hari ini.


Pemberian vaksin kita terpantas, lebih tinggi daripada AS, UK

Peningkatan kapasiti pemberian vaksin Covid-19 harian di Malaysia membolehkan kadar vaksinasi negara perkapita melonjak lebih tinggi berbanding beberapa negara maju lain ketika ini.

Penasihat Khas (Sains) kepada Menteri Sains, Teknologi dan Inovasi, Prof Madya Dr Mohd Ghows Mohd Azzam berkata berdasarkan statistik dikeluarkan Our World in Data, setakat semalam purata vaksinasi bagi setiap 100 individu di Malaysia adalah 1.65.

Menurutnya kepantasan vaksinasi negara ketika ini jauh lebih tinggi daripada kadar kemuncak pemberian vaksin di negara lain termasuk Amerika Syarikat (AS) dan United Kingdom (UK) yang lebih awal memberikan vaksin Covid-19 itu.

“Kadar vaksinasi semasa negara (perkapita) adalah jauh lebih pantas berbanding kemuncak kadar vaksinasi negara lain. Ini yang dimaksudkan apabila kami katakan pemberian vaksin di Malaysia pada tahap tersangat pantas,” katanya menerusi Twitter, hari ini.

Grafik Our World in Data yang dikongsi Mohd Ghows menunjukkan purata pemberian vaksin harian Malaysia bagi setiap 100 penduduk, jauh meninggalkan kemuncak vaksinasi di AS, UK, Kesatuan Eropah (EU) dan Korea Selatan, selain turut mendahului negara jiran Singapura.

Pemberian vaksin harian Malaysia kini 1.65, berbanding Turki (1.50), Singapura (1.49), Korea Selatan (1.22) dan Jepun (1.11).

Malah, jumlah direkodkan Malaysia ketika ini jauh lebih pantas berbanding jumlah pemberian vaksin tertinggi di AS iaitu hanya 1.01 yang dicatat pada 13 April lalu.

Malaysia turut mendahului jumlah pemberian vaksin tertinggi di UK yang hanya mencatat 0.89 pada 21 Mac lalu, selain turut mengatasi purata tertinggi pemberian vaksin di EU (0.92 pada 13 Jun).

Sementara itu, Penasihat Khas (Teknologi) Menteri Sains, Teknologi dan Inovasi, Dimishtra Steven Sittampalam, menerusi Twitter semalam berkata, purata pemberian vaksin selama tujuh hari antara 26 Julai hingga 1 Ogos adalah 533,832 dos.

Katanya, jumlah itu adalah lonjakan 26 peratus berbanding purata 423,265 dos yang diberikan pada minggu sebelumnya.

“Purata pemberian vaksin untuk Julai adalah 398,843 dos, yang melebihi daripada sasaran asal 300,000 sebanyak 33 peratus,” katanya.


Empat warga Palestin terbunuh dalam pertempuran di Tebing Barat

Sekurang-kurangnya empat warga Palestin dilaporkan terbunuh pada Selasa sementara 64 yang lain cedera dalam pertempuran dengan tentera Israel di Tebing Barat, kata sumber perubatan.

Sumber memberitahu agensi berita Xinhua ramai penunjuk perasaan Palestin cedera akibat tembakan peluru getah dan gas pemedih mata yang ditembak tentera Israel bagi meleraikan para penunjuk perasaan di beberapa kota dan bandar Tebing Barat.

Tunjuk perasaan itu dianjurkan adalah gesaan untuk mengadakan mogok umum di Tebing Barat sebagai protes terhadap serangan Israel di Semenanjung Gaza yang telah membunuh lebih 213 orang Palestin sepanjang sembilan hari lalu.

Sementara itu, Persatuan Bulan Sabit Merah Palestin dalam satu kenyataan menuduh tentera Israel melepaskan tembakan ke arah ambulans Palestin dan mencederakan salah seorang paramediknya.


Kes baharu Covid-19 di Langkawi turun semula tiga kali ganda

Setelah merekodkan lonjakan tiga kali ganda jangkitan baharu Covid-19 dalam tempoh 24 jam semalam, penduduk Langkawi berasa lega apabila kes baharu yang direkodkan turun lebih tiga kali ganda hari ini.

Menurut statistik dikeluarkan Pejabat Kesihatan Daerah Langkawi (PKDLangkawi) jumlah jangkitan baharu Covid-19 di seluruh pulau itu dalam tempoh 24 jam sehingga 12 tengah hari tadi turun kepada 31 kes, berbanding 113 kes yang direkodkan semalam.

PKDLangkawi juga memaklumkan semua enam mukim mencatatkan penurunan kes baharu dengan kes di Mukim Kedawang turun dengan ketara daripada 24 kes semalam kepada 3 kes hari ini.

Berdasarkan data dikeluarkan Jabatan Kesihatan Negeri Kedah pula, sehingga hari ini sebanyak 635 kes masih aktif di pulau itu.

Kuah yang menjadi pusat pentadbiran daerah Langkawi merekodkan kes aktif tertinggi sebanyak 230 kes diikuti Mukim Kedawang (106 kes); Padang Matsirat (96 kes); Air Hangat (93 kes); Bohor (56 kes); dan Ulu Melaka (54 kes).

Pulau peranginan popular itu dibuka semula menerusi Projek Rintis Gelembung Pelancongan Domestik Langkawi bermula 16 September lalu dengan ribuan pelancong dalam dan luar negara mula berkunjung ke gugusan 99 pulau itu untuk beristirahat.

Pihak berkuasa khususnya melalui Kementerian Kesihatan (KKM) mengenakan syarat ketat kepada pelancong yang ingin masuk ke Langkawi, termasuk kebenaran kepada individu yang telah melengkapkan vaksinasi masing-masing.

Bagaimanapun, sehingga malam ini tiada maklumat sama ada kes baharu hari ini turut membabitkan pelancong atau hanya penduduk tempatan. Sejak 16 September hingga semalam, belum ada pelancong yang dijangkiti Covid-19 di pulau itu.


Ivermectin tak berkesan rawat Covid

Kajian Keberkesanan Rawatan Ivermectin Untuk Pesakit Covid-19 Berisiko Tinggi (I-TECH) oleh Institut Penyelidikan Klinikal (ICR) tidak mencadangkan Ivermectin dimasukkan dalam garis panduan rawatan Covid-19 sedia ada.

Ketua Pengarah Kesihatan, Tan Sri Dr Noor Hisham Abdullah dalam kenyataan semalam berkata ini kerana Ivermectin tidak mengurangkan risiko penyakit Covid-19 tahap teruk.

“KKM (Kementerian Kesihatan) menyarankan agar Ivermectin hanya digunakan dalam kajian klinikal dengan pemantauan,” katanya.

Menurut Dr Noor Hisham, keputusan I-TECH selari dengan kajian berskala besar seperti IVERCOR-Covid-19 dari Argentina dan TOGETHER dari Brasil yang tidak menyokong penggunaan rutin Ivermectin dalam amalan klinikal rawatan Covid-19.

Pasukan kajian I-TECH bercadang menghantar data kajian tersebut untuk diterbitkan di dalam jurnal kajian semula setara bagi memberi maklumat tambahan kepada kajian-kajian Ivermectin termasuk metaanalisis, katanya.

Memetik Bernama beliau berkata kajian I-TECH dijalankan ke atas 500 pesakit Covid-19 kategori dua atau tiga yang dimasukkan ke hospital dengan menilai keberkesanan rawatan lima hari Ivermectin (0.4mg/kg/hari) berserta penjagaan standard berbanding dengan hanya penjagaan standard.

Kumpulan yang menjalani rawatan standard of care (SOC) adalah berdasarkan garis panduan Kementerian Kesihatan untuk pesakit Covid-19 di 20 hospital kerajaan dan Pusat Kuarantin dan Rawatan Covid-19 di Taman Ekspo Pertanian Malaysia Serdang (MAEPS) 2.0, katanya.

Dr Noor Hisham berkata kajian percubaan klinikal tersebut dijalankan oleh pakar perubatan penyakit berjangkit dan pakar perubatan yang terlibat secara aktif dalam pengurusan Covid-19 dengan kerjasama ICR di bawah Institut Kesihatan Negara.

Menurutnya hasil utama kajian I-TECH adalah untuk melihat sama ada pemberian ubat Ivermectin pada minggu pertama pesakit mengalami gejala penyakit Covid-19 berupaya untuk mencegah kemerosotan penyakit Covid-19 kepada tahap yang teruk (kategori empat atau lima) iaitu dalam kalangan pesakit berusia 50 tahun dan ke atas serta mempunyai sekurang-kurangnya satu komorbiditi.

Beliau berkata penyelidik utama kajian I-TECH yang juga Pakar Perubatan Penyakit Berjangkit di Hospital Raja Permaisuri Bainun Ipoh Dr Steven Lim Chee Loon mendapati tiada perbezaan ketara dari segi kemasukan ke Unit Rawatan Rapi (ICU), penggunaan alat bantuan pernafasan mekanikal, pemulihan simptom, parameter ujian darah dan resolusi imbasan sinar-X dada antara kedua-dua kumpulan tersebut.

Menurut Dr Noor Hisham, kebarangkalian untuk pulih daripada gejala sepenuhnya pada hari kelima penyertaan antara kumpulan Ivermectin dan kumpulan SOC adalah hampir sama di mana tiada perbezaan yang signifikan dari segi statistik.

Selain itu analisis keselamatan melaporkan bahawa kejadian kesan sampingan adalah tiga kali lebih kerap berlaku dalam kumpulan Ivermectin berbanding kumpulan SOC dengan kebanyakannya adalah kes cirit-birit, katanya.

Dr Noor Hisham berharap dapatan kajian tempatan berkenaan dapat memberi pencerahan kepada pengamal perubatan di Malaysia dan juga kepada orang ramai yang sering bertanya mengenai keberkesanan Ivermectin dalam amalan klinikal rawatan Covid-19.

Beliau turut mengingatkan pengamal perubatan untuk tidak mengesyorkan penggunaan Ivermectin termasuklah berkongsi pengiklanan mahupun penjualan secara haram Ivermectin dengan tujuan merawat Covid-19 sehingga bukti saintifik yang lebih kukuh tersedia.


Covid-91: Banyak syarikat penerbangan gantung operasi di Thailand

Thai AirAsia melanjutkan lagi tempoh penangguhan penerbangan domestiknya selama lebih daripada seminggu lagi, ketika Thailand giat memerangi gelombang pandemik Covid-19 terburuk yang pernah berlaku sekarang.

Penggantungan sekarang akan disambung hingga 8 Ogos, bukannya 31 Julai seperti yang dinyatakan sebelumnya, kata Kumpulan AirAsia Thailand hari ini.

“Kami akan terus memantau situasi jangkitan Covid-19 dan bersedia menyambung semula operasi penerbangan secepat mungkin,” kata kenyataan AirAsia Thailand.

Syarikat penerbangan tambang murah Nok Air juga mengumumkan penangguhan sebahagian operasi kerana bermula 1 Ogos ini.

Nok Air sedang menjalani proses pemulihan perniagaan bagaimanapun tidak memaklumkan apa yang dimaksukkannya sebahagian operasi, kecuali mengatakan mereka mematuhi pemulihan dan berharap agar keadaan akan kembali seperti sedia kala tidak lama lagi.

Sebelum ini, pada 21 Julai lalu, Kerajaan Thailand mewajibkan semua syarikat penerbangan untuk menghentikan sementara penerbangan komersial ke atau dari zon merah Covid-19, kerana ia merupakan wilayah yang dikategorikan sebagai kawasan yang mempunyai risiko jangkitan tertinggi.

Ibu kota Bangkok dan wilayah sekitarnya telah dikenal pasti sebagai zon merah gelap.

Sejak pengumuman itu, Thai Smile iaitu unit serantau syarikat penerbangan Thai Airways juga telah mengumumkan untuk menangguhkan semua penerbangan domestik berkuat kuasa sehingga 3 Ogos ini.

Thai Airways juga telah menghentikan beberapa penerbangan domestik sehingga bulan September ini.

Semalam, Thailand melaporkan sebanyak 16,000 kes jangkitan baharu, menjadikan jumlah kes Covid-19 di negara itu melebihi 540,000.

Thailand juga telah melakukan persediaan awal bagi mengatasi gelombang jangkitan yang semakin memuncak ini dengan menyiapkan sebuah hospital yang diubahsuai dari sebuah gudang kargo di Lapangan Terbang Don Mueang, Bangkok untuk menempatkan hampir 1,800 katil bagi pesakit yang mengalami gejala ringan.


Kes pecah amanah: Peguam salahkan kecuaian setiausaha eksekutif Zahid

Mahkamah Tinggi Kuala Lumpur diberitahu bahawa bekas Setiausaha Eksekutif Ahmad Zahid, Mejar Mazlina Mazlan @ Ramly dikaitkan dengan pengeluaran 52 keping cek dalam 12 pertuduhan pecah amanah (CBT) yang dihadapi Presiden UMNO Datuk Seri Ahmad Zahid Hamidi melibatkan dana Yayasan Akalbudi.

Peguam Hamidi Mohd Noh, yang mewakili Zahid berkata Mazlina yang juga saksi pendakwaan ke-90 (SP90) mempunyai kawalan ke atas buku cek milik Yayasan Akalbudi dan bekas timbalan perdana menteri itu.

“Bagi 12 tuduhan CBT, SP90 adalah saksi pendakwaan yang paling penting kerana pada waktu berkenaan, beliau mengendali urusan kewangan Yayasan Akalbudi, terutama ketika membuat pembayaran untuk akaun Yayasan.

“Mejar Mazlina mempunyai kawalan penuh, pemilikan dan jagaan ke atas semua buku cek milik Yayasan Akalbudi dan tertuduh, dan beliaulah satu-satunya yang memegang kunci laci tempat cek itu disimpan, malah tertuduh sendiri tidak memiliki kunci tersebut.

“Keterangan SP90 bahawa beliau juga telah menguruskan hal-hal peribadi tertuduh, terutama urusan kewangan peribadi tertuduh termasuk cek peribadinya. Tugas-tugas ini dipikulnya setelah pemindahan tugas daripada Datuk Rosnah (setiausaha eksekutif tertuduh sebelumnya) kepada SP90,” katanya berhujah pada akhir kes pendakwaan di hadapan Hakim Datuk Collin Lawrence Sequerah, hari ini.

Sehubungan itu, Hamidi berkata pendakwaan gagal membuktikan kes prima facie dalam semua 12 CBT yang dihadapi Zahid dan membuat kesimpulan bahawa tertuduh tidak memiliki kebebasan atau akses untuk menyediakan cek berkenaan.

“Penelitian mengenai bagaimana dan mengapa cek itu dikeluarkan, akan menunjukkan bahawa liabiliti jenayah tidak dapat dikaitkan dengan tertuduh,” hujahnya.

Memetik Bernama, peguam itu berkata daripada 52 keping cek itu, 44 adalah berkaitan dengan caj kad kredit.

Hamidi seterusnya berhujah bahawa tidak ada liabiliti jenayah terhadap tertuduh berkenaan dengan 32 keping cek dicap yang digunakan untuk pembayaran kad kredit.

Beliau berkata anak guamnya tidak meletakkan tanda tangan yang dicap pada semua 32 keping cek tersebut, malah tiada bukti bahawa cap itu ada di tangan tertuduh tetapi bukti yang jelas menunjukkan SP90 melakukannya.

“Kebersalahan itu pada SP90 kerana beliau secara cuai telah meletakkan cap pada cek. Walaupun ada keterangan bahawa tertuduh telah memberikan kebenaran (yang dibantah), keterangannya mengenai hal ini serta lainnya yang beliau berusaha untuk mengaitkan tertuduh tidak memberikan keyakinan.

“Ada sebab lain mengapa keterangan SP90 yang menyatakan bahawa tertuduh bersetuju untuk menggunakan ‘cap’ bagi tujuan cek tidak boleh dipercayai. Alasannya ialah pihak pendakwaan tidak mengemukakan sebarang kebenaran kepada bank untuk menjelaskan ceknya dengan tandatangan yang dicap dan bukannya ditulis tangan,” katanya.

Ahmad Zahid, 68, menghadapi 47 tuduhan – 12 melibatkan CBT, lapan pertuduhan rasuah dan 27 atas dakwaan pengubahan wang haram melibatkan puluhan juta ringgit milik Yayasan Akalbudi.

Bagi 12 tuduhan CBT, Ahmad Zahid didakwa telah menggunakan dana tersebut untuk membuat pembayaran bil kad kredit peribadi, polisi insurans dan lesen kenderaan peribadinya, selain kiriman wang kepada firma guaman dan sumbangan kepada persatuan bola sepak Polis Diraja Malaysia (PDRM).

Pihak pembelaan akan meneruskan hujah esok.


Sembilan mangsa korban banjir di Selangor, enam di Shah Alam

Polis mengesahkan dua lagi mayat dipercayai mangsa lemas ditemukan di Taman Sri Muda, Seksyen 25 hari ini, menjadikan enam kes kematian disebabkan banjir yang melanda Shah Alam semalam.

Polis berkata mangsa dipercaya berusia 70 dan 90 tahun dijumpai di Seksyen 25 kira-kira 4 petang tadi.

Terdahulu, empat mayat, dipercayai korban banjir di Taman Sri Muda ditemukan awal pagi tadi, termasuk seorang yang meninggal dunia di tingkat atas rumahnya.

Kesemua mayat lelaki itu ditemui orang awam dan bomba ketika kerja-kerja penyelamatan sedang dilakukan. Dua ditemukan pada 1 pagi manakala seorang pada 5 pagi.

Ketua Polis Shah Alam Asistem Komisioner Baharudin Mat Taib mengesahkan penemuan mayat itu berkata kesemua mangsa dibawa ke Hospital Shah Alam untuk tindakan lanjut.

Jumlah mangsa terkorban di Selangor dicatat setakat ini ialah sembilan orang.

Dua lagi mangsa bencana dipercayai terkorban di Dengkil, Sepang dan seorang lagi di Desa Coalfields, Kuala Selangor.

Seorang lagi mangsa banjir di Sri Muda dikhuatiri masih hilang.

Situasi banjir di Lembah Klang ketika ini, terutama Selangor disifatkan luar biasa dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke Pusat Pemindahan Sementara (PPS), bertambah.

Beberapa penduduk Shah Alam, terutama di Seksyen 19 menyifatkan banjir ini adalah yang terburuk sejak lebih 40 tahun lalu, kerana rumah mereka turut dimasuki banjir sehingga ke paras dada.


Larangan berhimpun, PKR bimbang peluang tipis untuk menang PRN

Peluang untuk PKR menang dalam Pilihan Raya Negeri (PRN) Melaka tipis susulan larangan segala bentuk perhimpunan yang diumumkan, kata Datuk Seri Saifuddin Nasution Ismail

Setiausaha Agung PKR itu berkata gabungan blok pembangkang pada awalnya berpeluang cerah untuk menang besar dalam PRN Melaka namun pengumuman larangan tersebut akan menyebabkan peluang tidak sama rata apabila terpaksa bersaing dengan lawan yang menguasai media.

“Garis panduan ini sangat jelas, ia akan mewujudkan padang permainan yang tidak sama rata antara parti yang bertanding. Suruhanjaya Pilihan Raya (SPR) saran calon yang bertanding menggunakan stesen televisyen.

“PKR tiada stesen televisyen. RTM milik kerajaan, dan TV3 adalah stesen swasta. Masa siaran sangat mahal dan di luar keupayaan parti. Jadi, siapa ada kelebihan?” katanya dipetik laporan portal BH.

Beliau mendakwa peluang UMNO dan Barisan Nasional (BN) untuk menang lebih cerah kerana mempunyai kelebihan memandangkan mereka mempunyai sumber kewangan yang lebih banyak dan berkemungkinan akan memanipulasi media demi kepentingan politik.

“Tentunya parti kerajaan yang memerintah hari ini, iaitu UMNO, Barisan Nasional (BN) dan gabungannya.

“Ini meletakkan PKR dan pembangkang dalam keadaan lemah, kekurangan dan ini cabaran baharu buat parti. Kini, kami sedang mengumpul seluruh potensi yang arif dalam teknologi maklumat dan media sosial,” katanya lagi.

Terdahulu, Menteri Kesihatan Khairy Jamaluddin Abu Bakar mengumumkan larangan semua bentuk majlis dan perhimpunan berkaitan PRN Melaka, termasuk pelancaran jentera pilihan raya, berkuat kuasa esok hingga 27 November depan.

Larangan berdasarkan Akta Pencegahan dan Pengawalan Penyakit Berjangkit 1988 (Akta 342) itu dibuat bagi mengurangkan risiko penularan jangkitan Covid-19 dan peningkatan kes mendadak akibat PRN Melaka.

Bagaimanapun, larangan tersebut dibantah blok pembangkang, Pakatan Harapan termasuk UMNO yang menyifatkan ia sebagai melanggar prinsip demokrasi walhal krisis kesihatan Covid-19 masih melanda negara.


Musk kawal Twitter, pecat tiga eksekutif tertinggi serta-merta

Elon Musk secara rasmi mengawal Twitter dan serentak itu memecat eksekutif tertingginya lewat Khamis (27 Oktober 2022) dalam perjanjian yang meletakkan salah satu platform terkemuka dunia untuk wacana global di tangan orang terkaya di dunia itu.

Berikutan pengambilalihan itu, Musk menciap bahawa “burung itu dibebaskan,” merujuk kepada logo burung ikonik Twitter.

Musk tidak membuang masa sebelum memecat Ketua Pegawai Eksekutif (CEO) Parag Agrawal, serta ketua pegawai kewangan (CFO) syarikat dan ketua keselamatannya, Washington Post dan CNBC melaporkan memetik sumber yang tidak dinamakan.

Agrawal sebelum ini mengemukakan permohonan kepada mahkamah bagi menahan ketua Tesla itu mengikut syarat perjanjian.

Pengambilalihan itu berlaku beberapa jam sebelum tarikh akhir yang ditetapkan oleh mahkamah untuk Musk menutup perjanjiannya bagi membeli rangkaian media sosial itu.

Musk meghantar ciapan bahawa dia membeli Twitter “kerana adalah penting bagi masa depan tamadun untuk mempunyai dataran bandar digital yang sama, di mana pelbagai kepercayaan boleh dibahaskan dengan cara yang sihat.”

Twitter tidak segera membalas permintaan untuk mengulas mengenai pemecatan eksekutif tertingginya, tetapi pengasas bersama platform Biz Stone mengucapkan terima kasih kepada ketiga-tiga mereka – Agrawal, Ned Segal dan Vijaya Gadde – atas “sumbangan kolektif mereka kepada Twitter.”

Penutupan perjanjian itu menandakan kemuncak perjalanan panjang dan berlarutan antara jutawan itu dan rangkaian sosial berkenaan.

Musk cuba menarik diri daripada perjanjian Twitter sejurus selepas tawaran tanpa dimintanya diterima pada April, dan pada Julai dia membatalkan kontrak itu sambil mendakwa diperdayakan oleh Twitter berhubung jumlah akaun “bot” palsu, di mana dakwaan ditolak oleh syarikat itu.

Twitter, sebaliknya, berusaha untuk membuktikan Musk mencipta alasan untuk mengelak hanya kerana dia mengubah fikirannya.

Selepas Musk berusaha untuk menamatkan penjualan, Twitter memfailkan tuntutan mahkamah untuk menahan Musk supaya mengekalkan perjanjian itu.

Dengan percubaan yang semakin hampir, jutawan yang tidak menentu itu menyerah dan menghidupkan semula rancangan pengambilalihannya.

Idea Musk mengambi alih Twitter membimbangkan aktivis yang takut akan lonjakan gangguan dan maklumat yang salah, dengan Musk sendiri terkenal kerana menipu pengguna Twitter lain. – Agensi


Logo PKR lebih laku berbanding PH, kata PKR Perak

Berbanding logo Pakatan Harapan (PH), PKR Perak mendakwa logo parti mereka lebih laku dan berpengaruh sekiranya digunakan dalam Pilihan Raya Umum Ke-15 (PRU-15) nanti.

Ketua Penerangannya, Muhammad Arafat berkata populariti logo PKR sudah terbukti susulan kajian oleh Biro Penerangan PKR negeri di semua 59 kawasan Dewan Undangan Negeri (DUN) di negeri tersebut.

Jelasnya, kajian yang dijalankan dengan kerjasama badan bukan kerajaan (NGO) itu mendapati, ramai yang memilih logo PKR untuk digunakan oleh PH dalam PRU-15.

“Berdasarkan kajian itu, seramai 78 peratus responden menyatakan logo PKR lebih sesuai digunakan berbanding 22 peratus responden yang memilih lambang PH pada PRU 15,” katanya dalam kenyataan hari ini

Beliau yang juga Ahli Dewan Undangan Negeri (ADUN) Hulu Kinta berkata, sehubungan itu, biro itu yang mewakili seramai 78,750 ahli PKR Perak juga mahu lambang PKR digunakan oleh PH dalam PRU-15.

“Ini merupakan strategi untuk membantu kemenangan PH. Kajian ini juga membuktikan PKR menjadi pilihan majoriti rakyat Perak,” katanya.

Dalam pada itu, Presidennya, Datuk Seri Anwar Ibrahim menjelaskan tiada sebarang pendirian dan keputusan rasmi berhubung isu penggunaan logo yang bakal digunakan dalam PRU depan.

Calon Perdana Menteri (PM) blok pembangkang itu mengakui tidak tahu untuk membuat keputusan berhubung pemilihan logo sama ada mahu menggunakan logo PKR atau logo rasmi PH yang berwarna putih merah.

“Saya tak boleh buat keputusan sendiri, jadi perlu dengar nasihat PKR peringkat negeri dan cabang,” katanya.

Kenyataan itu berbeza dengan pendirian beberapa pemimpin DAP dan Amanah yang mendakwa Majlis Presiden PH pada 23 Ogos memutuskan logo gabungan itu akan digunakan oleh semua calonnya dalam PRU ke-15.

Namun, beberapa pemimpin PKR yang fanatik kepada Anwar berharap logo parti mereka digunakan dalam PRU nanti.

Bagaimanapun, Pemuda DAP tidak akan menerima cadangan untuk menggunakan logo PKR pada PRU akan datang, walaupun Angkatan Muda Keadilan (AMK) sebelum ini menggesa semua parti dalam PH menggunakan logo parti mereka.


UMNO-BN Selangor dapat hanya lima kerusi bertanding dalam PRN?

Spekulasi tercetus selepas beberapa akar umbi UMNO-Barisan Nasional (BN) menerima laporan kononnya hanya mendapat lima kerusi untuk mereka bertanding dalam Pilihan Raya Negeri (PRN) Selangor.

Beberapa akar umbi mula kecoh antara satu sama lain selepas dikhabarkan pada PRN Selangor hanya lima kerusi akan diberikan kepada UMNO-BN dan baki kerusi yang lain akan ditanding parti dalam gabungan Pakatan Harapan (PH).

Walaupun meminta sebanyak 22 kerusi Dewan Undangan Negeri (DUN) untuk bertanding, namun rundingan pembahagian kerusi membabitkan parti dalam kerajaan campuran hanya bersetuju untuk memberi lima kerusi sahaja, kata akar umbi itu kepada Agenda Daily.

Menurutnya laporan berhubung hanya lima kerusi DUN diberikan kepada UMN-BN sudah tular dalam kumpulan WhatsApp akar umbi dan berkemungkinan akan diarah untuk membantu jentera parti membantu parti dalam kerajaan campuran berkempen pada PRN nanti.

“Nampaknya akar umbi UMN-BN akan bekerja untuk membantu kempen parti gabungan dalam PH pada PRN nanti.

“Persoalannya, bagaimana calon UMNO-BN akan dapat menjadi Menteri Besar Selangor sekiranya hanya lima kerusi akan diberikan kepada mereka untuk bertanding pada PRN nanti?” soal akar umbi tersebut.

Dalam pada itu, media sebelum ini melaporkan Parti Amanah mungkin terpaksa menyerahkan kerusi mereka kepada UMNO-BN untuk bertanding pada PRN Selangor nanti.

Pada Pilihan Raya Umum Ke-13 (PRU-13), UMNO-BN memenangi 12 daripada 56 kerusi DUN di Selangor manakala Pakatan Rakyat ketika itu memenangi 44 kerusi.

Pada PRU-14 pula, BN hanya memenangi empat kerusi dan PH pula meluaskan penguasaan mereka di Selangor dengan memenangi 51 kerusi.

Enam kerusi PH dimenangi oleh Bersatu – yang merupakan parti komponennya ketika itu – manakala PAS memenangi satu kerusi.

Sementara itu semasa PRU-15 lalu, UMNO-BN gagal memenangi sebarang kerusi Parlimen yang ditandingi mereka di Selangor.

Untuk rekod, Selangor tidak mengadakan PRN secara serentak dengan PRU-15 lalu dan memilih untuk diadakan secara berasingan.

Pada 2 Mei lalu, UMNO mencadangkan agar parti itu diberikan 22 kerusi DUN pada PRN Selangor akan datang.

Ketua Pemuda Selangor, Mohd Imran Tamrin berkata cadangan UMNO adalah untuk mengetengahkan sekurang-kurangnya seorang calon DUN di setiap 22 kerusi Parlimen di negeri itu.


Srikandi Bersatu minta 30 kerusi hadapi PRU15

Sayap wanita Parti Pribumi Bersatu Malaysia (Bersatu), Srikandi Bersatu, berharap diberi 30 peratus kerusi untuk ditandingi pada Pilihan Raya Umum Ke-15 (PRU) akan datang.

Ketuanya, Datuk Seri Rina Harun berkata permintaan itu berdasarkan langkah berani Perikatan Nasional (PN) mengetengahkan Naib Ketua Srikandi yang juga Ahli Parlimen Masjid Tanah, Datuk Mas Ermieyati Samsudin sebagai calon Ketua Menteri Melaka pada Pilihan Raya Negeri Melaka baru-baru ini.

Menyampaikan Ucapan Dasar ‘Srikandi Waja Negara’ pada Perhimpunan Agung Tahunan kali ketiga sempena Perhimpunan Agung Tahunan keempat Bersatu, beliau berkata langkah itu juga menunjukkan kepemimpinan wanita mendapat pengiktirafan.

“Ini menunjukkan kepimpinan wanita diiktiraf dan diberi kepercayaan memimpin negeri dan negara. Srikandi menaruh sepenuh keyakinan agar peranan wanita dalam politik dapat terus diperkasakan, digemilangkan lagi bagi memperkukuhkan proses libat urus bersama kaum wanita di negara ini.

“Justeru, saya dengan ini mencadangkan untuk PRU15 akan datang, 30 peratus calon mestilah datang daripada kalangan Srikandi bagi memperkasakan dan memartabatkan kepimpinan daripada kalangan wanita sepertimana keyakinan sama diletakkan terhadap sayap Srikandi di PRN Melaka baru-baru ini,” katanya.

Rina yang juga Menteri Pembangunan, Wanita, Keluarga dan Masyarakat turut menyokong penubuhan sayap Srikandi Muda sebagai penggerak mendekati golongan beliawanis, dan pelapis parti.

Beliau berkata Srikandi Muda sebelum ini hanya merupakan sebuah biro wanita dalam kalangan beliawanis yang menjadi sukarelawan membantu program Srikandi.

“Sudah tiba masanya biro ini diangkat untuk menjadi salah satu sayap dalam parti Bersatu. Saya percaya sayap keempat ini pasti akan mengukuhkan lagi parti, membolehkan Bersatu terus terbang lebih tinggi dengan mendampingi golongan beliawanis menerusi program dan platform yang sesuai dengan usia mereka,” katanya.

Pada 16 Disember lalu, Setiausaha Agung Bersatu Datuk Seri Hamzah Zainudin dilaporkan berkata penubuhan sayap Srikandi Muda akan melibatkan pindaan Perlembagaan Bersatu yang bakal dimuktamadkan pada perhimpunan kali ini.

Selain itu, Rina mengumumkan penubuhan Tabung Kebajikan Srikandi bagi membantu dan membela nasib Srikandi yang kehilangan suami dan sumber mata pencarian, khususnya akibat pandemik Covid-19.

“Sebagai dana permulaan, saya sendiri akan menyumbangkan RM50,000 untuk diagihkan kepada Srikandi yang kehilangan suami dan sumber pendapatan akibat pandemik Covid-19 yang melanda.

“Lebih manis, YB Tan Sri Muhyiddin Yassin, Presiden Parti Pribumi Bersatu Malaysia juga telah bersetuju untuk menyumbangkan sebanyak RM50,000 ke dalam Tabung Kebajikan Srikandi,” katanya.

Beliau turut mencadangkan agar setiap Srikandi Negeri, Bahagian dan Cawangan menubuhkan satu Unit Media Baharu yang bakal melaksanakan kerja mempromosi parti melalui platform media sosial secara aktif.

Presiden Bersatu Tan Sri Muhyiddin Yassin turut hadir pada Perhimpunan Agung Tahunan Srikandi kali ketiga di Pusat Pameran dan Dagangan Antarabangsa Malaysia (MITEC) di ibu negara hari ini.

Antara ahli Srikandi Bersatu yang hadir pada Perhimpunan Agung Tahunan Srikandi kali ketiga di Pusat Pameran dan Dagangan Antarabangsa Malaysia (MITEC) di ibu negara hari ini.


Bersatu tolak permohonan Zuraida untuk sertai semula parti

Bersatu mendedahkan permohonan Datuk Zuraida Kamaruddin untuk menyertai semula parti itu, selepas percubaannya mengambil alih kepimpinan Parti Bangsa Malaysia (PBM), gagal.

Ketua Pemuda Bersatu Wan Ahmad Fayhsal Wan Ahmad Kamal dipetik berkata permohonan Zuraida bagaimanapun ditolak kerana enggan berundur daripada menjadi menteri apabila meninggalkan parti.

Zuraida pernah berada dalam PKR sebelum dipecat pada Februari 2020 bersama Datuk Seri Mohamed Azmin Ali.

Dia dan yang lain kemudian menyertai Bersatu pada Ogos 2020.

Bagaimanapun, selepas perbalahan dalaman, Zuraida meninggalkan Bersatu pada Mei 2022 untuk menyertai PBM, menurut MalayMail.

Perebutan kepimpinan dengan Presiden PBM Datuk Larry Sng sebelum Pilihan Raya Umum Ke-15 menyaksikan beliau digantung sejurus sebelum pengundian. Zuraida dan 10 yang lain dipecat daripada parti itu pada Disember tahun lalu.

Beliau kemudian menyertai Muafakat Nasional, pertubuhan bukan kerajaan yang diketuai oleh bekas Setiausaha Agung UMNO Tan Sri Annuar Musa, dan dilantik sebagai timbalan presidennya pada Januari.

Zuraida sejak itu berkata beliau tidak bercadang untuk bertanding pada pilihan raya negeri akan datang dan sebaliknya akan menyokong calon daripada Perikatan Nasional.


A point-by-point rebuttal of Liew Chin Tong’s views on the state elections

Dear Editor,

I refer to Liew Chin Tong’s social media post which has been going around and picked up by the media (https://www.facebook.com/liewchintong.my/posts/pfbid0Ar3TQd9uEchxH2sPBtKmY7CWup1R86i6kdvje9GREDJRuN5JwJSEDZq6a3wqyXhWl ).

I wish to provide a point-by-point rebuttal on his views about how the elections in six states have shown the limitations of Perikatan Nasional.

First, he talked about the end of changes in government, mid-term. With the polls in six states done and dusted, the Deputy Minister of International Trade and Investments does not expect a Sheraton 2.0 to take place.

But the way he’s going about it, it’s as though a political coup with federal lawmakers switching sides is a domain exclusive to PN. Lest he forgot, it was Anwar Ibrahim who shouted “I have the numbers” in the run-up to Sept 16, 2008. Surely Liew knows as he’s just been elected Bukit Bendera MP then.

In Sept 2020, Anwar pulled the same stunt with his “strong, formidable, convincing majority” following the resignation of Muhyiddin Yassin as Prime Minister. At that time, Anwar and PH leaders were willing to work with Umno’s court cluster.

And let’s not forget about how Anwar triggered the defections of Parti Bersatu Sabah state lawmakers to topple the legitimately elected Pairin Kitingan in 1994.

So, Liew should stop pretending that beneath the veneer of “democrat” Anwar, lies a sinister, power-hungry opportunist who’d stop at nothing to win (and retain) power, even to the point of subjugating democratic processes. Liew should stop smearing PN about political “frogs” when Anwar has always been at the top of this game for decades.

Secondly, Liew talked about PN’s limitations of mobilising Malay-only anger, whatever that means. The surge in support for PN since the 2023 general election is attributed to the electorate’s distrust of PH in dealing with public welfare. This is especially so after GE15 when both PH and BN went against their words and joined forces to satiate their respective lust for power.

Politics aside, the current unity government has failed to address many key bread-and-butter issues confronting the public, such as the rising costs of living. These are issues that affect all Malaysians, not just the Malays. The low voter turnout on Saturday, including those of the Chinese, is indicative of the electorate’s frustration with the unity government.

And since Liew brought up the issue of communal support, he should remember that the PH, which is being anchored by Chinese-dominated DAP in terms of MPs and ADUNs, has barely made any significant inroads since the 2018 GE. The only exception perhaps is Kota Lama in Kelantan which was won by Amanah rep on Saturday.

In other words, the DAP-dominated PH is only holding on to a diminishing fixed deposit amid a rapidly-changing national demography that words against the coalition’s interests. Good luck in two or three general elections from now!

Liew’s third assertion must have been made when he was hallucinating. He said that Saturday’s elections show that the era of Muhyiddin, Abdul Hadi Awang and Azmin Ali is coming to an end.

Last I checked, Bersatu and PAS, especially the latter, made significant gains on Saturday. Azmin too defied the odds and became a YB in an urban area, which is supposed to be the “playground” for PH.

How is it that these people have outlived their usefulness? Perhaps Liew is conflating PH dynamics with that of PN’s. As we know, the knives were out on Chow Kon Yeow in Penang despite DAP’s electoral success in the state on Saturday.

How else would you explain the speed in which Chow was sworn in as Chief Minister, barely hours after winning? And why was Lim Guan Eng noticeably absent from a gathering on Saturday night where Chow announced PH’s victory in the state? Clearly, Chow was trying to stave off a coup from his predecessor. That’s the DAP for you, trying to kick out a winner, which is a concept alien in organisations where its leaders are not power-crazy.

Lastly, Liew said that the era of three-corner fights is over…. unless PN implodes. First of all, there is nothing wrong with multi-corner fights. It makes democracy all the more vibrant.

Unless Liew is afraid that parties like MUDA split PH’s vote, such as what happend in Sungai Kandis, Selangor. In democracy, the more the merrier. What is Liew afraid of? Or is Liew, like Anwar, also a faux democrat?

Secondly, if there’s going to be an implosion, it would be from PH-BN, not from PN. As we know, the alliance in the latter is already very strong. PH-BN, on the other hand, is held together by Zahid Hamidi’s refusal to go to jail and nothing more.

As it is, Umno has fared disastrously on Saturday and people like former Umno Minister Idris Jusoh have already called for Zahid’s resignation. There’a limit to the patience from Umno grassroots as they see their party being rejected due to the folly of one man. So, if I were Liew, I would rather brace for an internal revolt within Umno, which would definitely have repercussions on the longevity of this unity government.

So in conclusion, Liew should stop drinking his own kool aid if he’s really concerned about the country. It only provides a temporary syiok sendiri high. People like Liew should look into ways to address the plight of the people such as inflation and boosting investments, not just announcing FDI pledges which does not translate into concrete benefits to the people.

Kassim Abdul Samad
Setiawangsa

* This is the opinion of the writer or publication and does not necessarily represent the views of Agenda Daily.


MTUC terkejut kerajaan PH-BN tangguh laksana gaji minimum

Langkah menangguhkan pelaksanaan gaji minimum yang diumumkan kerajaan baru-baru ini mengejutkan Kongres Kesatuan Sekerja Malaysia (MTUC).

MTUC tidak bersetuju dengan langkah kerajaan campuran Pakatan Harapan (PH) dan Barisan Nasional (BN) yang membuat keputusan menangguhkan pelaksanaan gaji minimum tersebut kerana ia akan memberi implikasi besar kepada pekerja berpendapatan rendah.

“Kami di MTUC amat terkejut dengan langkah diambil oleh kerajaan berkenaan gaji minimum.

“PMKS (Perusahaan Mikro, Kecil dan Sederhana) adalah industri yang sukar mendapatkan pekerja, dengan tidak melaksanakan gaji minimum, pekerja tidak mahu bekerja dengan PMKS dan industri ini akan alami kerugian besar,” kata Presiden MTUC, Mohd Effendy Abdul Ghani.

Mohd Effendy berkata, kebanyakan pekerja di PMKS adalah golongan B40 dan kerajaan seharusnya membantu membela nasib mereka.

“Sebelum ini, pelaksanaan gaji minimum sepatutnya dilaksanakan pada 1 Mei, namun ditangguhkan sehingga 1 Januari. Kini, kerajaan mengumumkan ia ditangguhkan lagi, ini tidak mendatangkan kebaikan kepada pekerja atau pemain industri,” katanya lagi.

Terdahulu Menteri Sumber Manusia, V Sivakumar, berkata kerajaan memutuskan untuk

menangguhkan pelaksanaan gaji minimum RM1,500 sehingga 1 Julai 2023.

Beliau berkata, majikan dalam kategori berkenaan diberikan penangguhan selama enam bulan terhadap penguatkuasaan gaji minimum itu berbanding tarikh 1 Januari 2023 yang ditetapkan sebelum ini.

Katanya, keputusan itu dibuat kerajaan selepas mengambil kira soal kesediaan majikan dalam kategori berkenaan bagi menguatkuasakan gaji minimum baharu kepada pekerja mereka.

MTUC berpendapat, jika gaji minimum dilaksanakan, PMKS akan meningkatkan produktiviti mereka bagi membolehkan mereka membuat bayaran gaji pekerja seterusnya akan meningkatkan lagi industri itu.

“Inilah masanya kerajaan melihat mana-mana PMKS yang mengalami masalah kewangan atau aliran tunai, masa itulah mereka diberi bantuan oleh kerajaan, bukan sekat gaji minimum pekerja.

“Sejak 2013 majikan sering memberi alasan sama, tidak bersedia. Sampai bila ? Adakah kini majikan gulung tikar kerana gaji minimum dinaikkan beberapa kali? Jawapannya tidak, kerana terdapat pelbagai bantuan kerajaan untuk usahawan,” katanya.

Mohd Effendy berkata, kajian menunjukkan produktiviti negara meningkat untuk menjana pendapatan pada suku kedua dan ketiga 2022 iaitu selepas musim Covid-19.

Sementara itu, Persatuan Pengguna Islam Malaysia (PPIM) mahu kerajaan menjalankan kajian sepenuhnya sebelum melaksanakan apa sahaja dasar baharu, termasuk gaji minimum.


Umat Islam Malaysia mula puasa esok

Penyimpan Mohor Besar Raja-Raja Tan Sri Syed Danial Syed Ahmad (gambar) mengumumkan umat Islam di Malaysia akan mula berpuasa esok, lapor Bernama.

Syed Danial berkata, tarikh permulaan puasa bagi negeri-negeri di seluruh Malaysia ditetapkan pada hari esok menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan secara langsung menerusi Radio Televisyen Malaysia (RTM) malam ini.

Sebelum ini, Pejabat Penyimpan Mohor Besar Raja-Raja melalui satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah pada hari ini bersamaan 29 Syaaban 1442 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi seluruh negara.

Menurut kenyataan itu juga, Majlis Raja-Raja mempersetujui bahawa cara menetapkan tarikh permulaan puasa adalah berdasarkan Rukyah serta Hisab.

Ramadan tahun ini adalah kali kedua yang disambut umat Islam dalam keadaan negara masih berdepan dengan pandemik Covid-19.


Insulet Corporation rancang pelaburan ‘besar’ di Malaysia

Peneraju global dalam teknologi pam insulin tanpa tiub, Insulet Corporation merancang untuk mewujudkan kemudahan pengurusan insulin di Johor pada 2 Jun 2022 dengan jumlah pelaburan “yang besar”, kata Menteri Kanan Perdagangan Antarabangsa dan Industri, Datuk Seri Mohamed Azmin Ali.

Beliau berkata fasa awal pelaburan itu dijangka mewujudkan kira-kira 500 pekerjaan berkemahiran tinggi dan berkualiti untuk tenaga kerja tempatan.

“Kejayaan pelaburan ini bukan hanya pada pelaburan modal, tetapi juga untuk membantu membina ekosistem rantaian bekalan untuk perusahaan kecil dan sederhana (PKS) kita,” katanya kepada Bernama di luar majlis sambutan Hari Raya Aidilfitri dengan Perdana Menteri Datuk Seri Ismail Sabri Yaakob di sini pada Rabu.

Azmin kini dalam Misi Perdagangan dan Pelaburan (TIM) selama 10 hari di Amerika Syarikat (AS) sejak 8 Mei manakala Ismail Sabri tiba di sini pada Selasa untuk lawatan kerja selama empat hari, termasuk menemui Presiden AS Joe Biden dan pemimpin ASEAN.

Katanya Insulet mempunyai pelan pelaburan jangka panjang di Malaysia berikutan ia melihat Malaysia sebagai hab pembuatan peranti perubatan untuk memenuhi permintaan bukan sahaja dari Malaysia, tetapi juga dari rantau ini dan pasaran eksport lain.

Beliau berkata “pengumuman penting” akan dibuat pada 2 Jun sempena pelancaran kemudahan baharu itu di Johor.

Insulet merupakan syarikat peranti perubatan yang inovatif mengeluarkan Omnipod, peranti automatik yang digunakan untuk pesakit diabetes menggunakan insulin.

Terdahulu pada Rabu, Azmin mengadakan pertemuan dengan Ketua Pegawai Operasi Insulet Charles Alpuche.

Dalam tweeter beliau, Azmin berkata keputusan Insulet memilih Malaysia adalah berdasarkan tenaga kerja Malaysia dan akses ke pelabuhan yang amat baik untuk menyokong rantaian bekalannya.

“Insulet telah menyatakan minatnya untuk membangunkan ekosistem tempatan dan memajukan lagi program pemindahan pengetahuan melalui kerjasama dengan universiti dan pihak berkepentingan industri lain untuk meningkatkan kemahiran dan melatih semula tenaga kerja tempatan.

“Saya menyatakan kepada Insulet bahawa Malaysia amat menghargai peluang ini dan berharap untuk berkembang bersama-sama dengan mereka,” katanya dalam tweeter.

Katanya pelaburan Insulet akan membuka peluang yang luas untuk Malaysia, terutamanya dalam memacu permintaan bagi bahagian dan komponen tempatan untuk pengeluar peranti perubatan.

“Malah, Alpuche memaklumkan kepada saya bahawa Omnipod terdiri daripada 72 komponen dan mereka akan menyumber luar beberapa komponen kepada vendor tempatan di Malaysia.

“Ini akan membuka pintu kepada kemungkinan yang besar untuk vendor tempatan kita disepadukan dalam rantaian bekalan global industri ini,” menurut beliau dalam tweeter.

Dalam tweet berasingan, Azmin berkongsi bahawa beliau telah mengadakan pertemuan berasingan dengan Boston Scientific Corporation, peneraju dalam sektor peranti perubatan pada Rabu.

“Sejak kehadirannya di Malaysia pada 2015, Boston Scientific terus berkembang, memperkasakan industri perubatan tempatan melalui kerjasama strategik usaha pembangunan vendor tempatan dan program pembinaan kapasiti.

“Dengan kesihatan semakin penting dalam dunia pasca pandemik, kehadirannya di Malaysia akan terus memberi impak positif kepada pembangunan industri peranti perubatan kita, terus menambah nilai kepada ekosistem,” katanya dalam tweeter.


Kerajaan pertimbang perkenal mekanisme subsidi minyak bersasar

Kerajaan berkemungkinan besar akan memperkenalkan mekanisme subsidi minyak bersasar bagi menampung impak kenaikan harga minyak mentah, terutama bagi kumpulan berpendapatan rendah.

Menteri di Jabatan Perdana Menteri (Ekonomi) Datuk Seri Mustapa Mohamed berkata kerajaan masih dalam peringkat merangka struktur bersesuaian yang dijangka dapat disiapkan tidak lama lagi.

Menurutnya, Kementerian Kewangan juga dalam peringkat meneliti sama ada kerajaan mampu menanggung subsidi manakala harga bagi petrol RON95 dan diesel dapat dikekalkan pada masa ini.

“Mereka yang berkemampuan sepatutnya membayar lebih manakala yang tidak layak menerima (subsidi) tidak sepatutnya mendapat langsung subsidi itu. Subsidi hanya untuk golongan miskin terutama golongan B40.

“Isunya di sini adalah masa dan bila mekanisme itu akan dilaksanakan,” katanya dalam program The Nation yang disiarkan oleh Bernama TV hari ini.

Menjelaskan selanjutnya, Mustapa turut menegaskan bahawa subsidi bahan api turut berperanan penting dalam mengawal kenaikan harga di Malaysia.

Malah, katanya, kerajaan telah berupaya mengekalkan kenaikan harga antara dua peratus hingga tiga peratus sejak 10 tahun hingga 20 tahun lalu.

“Bagaimanapun, ini akan memberi kekangan besar terhadap bajet. Apabila kita merangka Bajet 2022 pada tahun lalu, anggaran bagi subsidi adalah kira-kira RM5 bilion dan kini ianya sekitar RM30 bilion yang juga kenaikan jumlah subsidi sebanyak enam kali ganda,” katanya.

Beliau berkata, subsidi minyak itu merangkumi empat elemen iaitu RON95, diesel, gas asli cecair dan minyak masak.

Mustapa menjelaskan, kenaikan harga minyak mentah itu turut menjejaskan kadar inflasi negara yang menyaksikan Indeks Harga Pengguna (IHP) pada Mac 2022 meningkat sebanyak 2.2 peratus kepada 125.6 berbanding 122.9 pada Mac 2021, melepasi purata inflasi bagi tempoh Januari 2011-Mac 2022 pada 1.9 peratus.

“Kita percaya ini satu cabaran dalam usaha untuk melangkah ke hadapan. Impak itu terutama terhadap harga. Kita belum lagi menyemak semula unjuran pertumbuhan negara dan masih berpegang kepada unjuran Bank Negara Malaysia (BNM) iaitu pertumbuhan pada 5.3 peratus hingga 6.3 peratus bagi tahun ini.

“Pada masa sama, kita juga perlu lebih realistik kerana ini adalah satu tempoh yang amat mencabar dan terdapat keperluan untuk menyemak semula unjuran pertumbuhan tersebut dan kerajaan akan bertindak sewajarnya,” katanya.


Skim subsidi bersasar boleh jimatkan RM20 bilion perbelanjaan negara: MPN

Kerajaan mampu menjimatkan perbelanjaan sebanyak RM20 billion setahun melalui pelaksanaan skim subsidi bersasar, kata Pengerusi Majlis Pemulihan Negara (MPN) Tan Sri Muhyiddin Yassin.

Menurut Muhyiddin buat masa ini hanya 20 peratus subsidi yang disediakan kerajaan digunakan oleh golongan B40, manakala selebihnya dinikmati oleh golongan yang tidak sepatutnya, lapor Bernama.

“Hampir 50 peratus daripada subsidi kerajaan digunakan oleh orang dalam kategori yang berada, orang kaya, kenderaan besar dan macam-macam lagi.

“Jadi saya fikir asas untuk kerajaan membuat keputusan (skim subsidi bersasar) adalah sangat kukuh, supaya lebih peratusan dapat sampai kepada golongan sasar (B40),” katanya selepas Majlis Perjumpaan MPN Bersama Nelayan Terengganu di Pelabuhan LKIM Cendering, Kuala Terengganu, hari ini.

Turut hadir Menteri Pertanian dan Industri Makanan (MAFI) Datuk Seri Ronald Kiandee dan Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar Terengganu Dr Azman Ibrahim.

Pada majlis itu, Muhyiddin turut menyampaikan cek bantuan nelayan berjumlah RM20 juta daripada MAFI kepada Persatuan Nelayan Negeri Terengganu (PENENTU).

Ia termasuk bantuan Projek Khas Perumahan Nelayan sebanyak RM14.2 juta; elaun sara hidup (RM4.2 juta) dan dana khas PENENTU (RM1.6 juta).

Tambah Muhyiddin, hasil penjimatan tersebut boleh disalurkan semula kepada golongan B40 seperti petani dan nelayan, yang sangat terkesan dengan peningkatan kos sara hidup yang semakin tinggi.

Bagaimanapun, cara pelaksanaan atau mekanisme agihan perlu diperhalusi dengan teliti oleh kerajaan, bagi memastikan ia benar-benar sampai dan dinikmati oleh golongan sasar.

“Cadangan ini kita sedang bincang di peringkat MPN dan akan bawa ke kabinet pada masa yang sesuai,” katanya.


KKM beri amaran varian mudah berjangkit menular di setiap negeri

Kementerian Kesihatan Malaysia (KKM) memberi amaran kemungkinan besar virus Covid-19 daripada varian South African B.1.351 yang dikategorikan sebagai Variant of Concern (VOC) telah merebak secara meluas di dalam komuniti.

Ketua Pengarah Kesihatan Tan Sri Dr Noor Hisham Abdullah berkata semua varian VOC, terutama B.1.351 yang mempunyai kebolehjangkitan yang tinggi telah dikesan menular di setiap negeri.

“Oleh itu, besar kemungkinan sudah pun berlaku penularan lebih meluas dalam komuniti bagi sekurang-kurangnya satu jenis VOC di semua negeri di Malaysia.

“Memandangkan VOC didapati mempunyai kadar kebolehjangkitan yang lebih tinggi, situasi ini perlu diambil serius oleh setiap individu.

“Sekiranya rantaian jangkitan penularan tidak diputuskan, ianya akan terus merebak dan lebih sukar bagi kita untuk terus membendung peningkatan kes Covid-19,” katanya pada sidang media hari ini.

Dr Noor Hisham berkata, KKM juga mengenal pasti 119 pesakit Covid-19 yang dijangkiti virus SARS-CoV-2 yang dikategorikan sebagai Variant of Concern (VOC) dan Variant of Interest (VOI), hasil survelan genomik yang dijalankan secara berterusan.

Katanya, daripada jumlah ini, sebanyak 14 kes adalah jangkitan import dari luar negara, manakala 105 kes lagi adalah jangkitan dalam negara.

“Daripada jumlah 119 kes yang dikesan tersebut, 104 kes adalah VOC dan 15 kes adalah VOI,” katanya.

Beliau berkata VOC yang dikesan itu membabitkan 89 kes varian B.1.351 yang kesemuanya adalah kes jangkitan dalam negara; sembilan kes varian B.1.1.7 (4 import dan 4 dalam negara; dan enam kes varian B.1.617 (kesemuanya jangkitan import).

Manakala bagi VOI pula 12 kes adalah varian P.3 yang membabitkan kes jangkitan dalam negara dan tiga kes varian B.1.522 (jangkitan import).

Sehubungan itu, katanya, KKM akan terus memantapkan aktiviti kawalan penyakit berjangkit termasuk meneruskan survelan genomik, memperbanyakkan ujian saringan Covid-19, melakukan pengesanan kontak dan pengasingan kes serta langkah-langkah kesihatan awam lain bagi membendung penularan varian-varian ini di dalam komuniti.


Jerman batal kuarantin wajib mulai 1 Mei

Jerman tidak akan lagi mengenakan kuarantin wajib ke atas individu yang dijangkiti Covid-19 mulai 1 Mei, kata Menteri Kesihatan Karl Lauterbach pada Isnin (4 April).

Pengasingan bagaimanapun sangat disyorkan, tetapi dibuat secara sukarela, kata Lauterbach.

“Peraturan semasa kuarantin masih diwajibkan tetapi (ia) tidak perlu dalam jangka panjang,” katanya.

Bagaimanapun, Lauterbach berkata satu-satunya kumpulan pekerja yang masih wajib menjalani kuarantin lima hari sekiranya sekiranya positif Covid-19 ialah kakitangan perubatan.

Bilangan jangkitan di Jerman kekal tinggi, tetapi dengan kebanyakan kes dilaporkan adalah dalam kategori ringan, hospital masih belum dibebani dengan kes-kes harian.

Akibatnya, ekonomi terbesar Eropah itu telah melonggarkan sekatan Covid-19, membatalkan keperluan untuk memakai pelitup muka di kedai atau sekolah.

Kerajaan Canselor Olaf Scholz juga tidak lagi mewajibkan penduduknya mengambil suntikan vaksin Covid-19.

Memandangkan cadangan untuk memperkenalkan suntikan mandatori bagi individu berumur lebih 18 tahun tidak mungkin mendapat sokongan majoriti di Parlimen, kerajaan juga membatalkan peraturan mewajibkan vaksinasi wajib bagi individu berusia 50 tahun dan ke atas. – Agensi


UMNO-DAP tak dipaksa kahwin, kata Loke

Anthony Loke menafikan UMNO dan DAP (UMDAP) berkahwin politik secara paksa seperti didakwa oleh bekas Naib Presiden, Datuk Seri Ismail Sabri Yaakob.

Setiausaha Agung DAP itu sebaliknya mempertahankan hubungan UMDAP adalah secara sukarela dan berasaskan cinta yang ikhlas antara kedua-dua parti tersebut.

“Janganlah sebagai bekas Perdana Menteri, adakah beliau mahu lihat perpecahan dalam Kerajaan Perpaduan.

“Dalam apa juga kerjasama termasuk dalam Kerajaan Perpaduan, kami seboleh-bolehnya cuba untuk kukuhkan hubungan itu,” katanya dipetik laporan BH.

Loke juga berkata Ismail Sabri sepatutnya mengetahui kerajaan campuran dibentuk sekarang adalah atas nasihat Yang di-Pertuan Agong.

Media sebelum ini melaporkan, Ismail Sabri mendakwa ‘kahwin paksa’ antara UMNO dan DAP tidak akan berjaya sama ada di peringkat kepemimpinan tertinggi atau di peringkat akar umbi.

Ismail Sabri berkata, beliau sudah mula melihat keretakan ‘perkahwinan paksa’ itu selepas wujud serangan secara terbuka antara pemimpin parti kerajaan ketika ini.


Calon PM baharu perlu dipilih dalam sidang Parlimen, wajarkah?

Perdana Menteri (PM) baharu boleh dipilih dalam sidang Parlimen bagi menentukan calon yang memiliki majoriti terbanyak untuk dilantik memegang jawatan tertinggi tersebut, ia memandangkan tidak ada mana-mana individu yang memiliki sokongan tertinggi ketika ini.

Prof Madya Dr Hamidin Abd Hamid, Felo Penyelidik Ilham Centre berkata mana-mana individu yang merasakan memiliki majoriti untuk menjadi PM perlu membuktikannya di Parlimen ia bagi mengelak krisis politik berulang-ulang berlaku lagi selepas ini.

“Jadi kalau bagi saya sebenarnya cara yang terbaik ialah bagaimana sesiapa sahaja yang hendak jadi Perdana Menteri pada masa ini seharusnya seharusnya mampu berbuat demikian di Parlimen jadi tidak memeranjatkan sekiranya persidangan khas Parlimen diadakan bagi memilih seorang Perdana Menteri,” katanya dipetik dalam wawancara di Astro Awani hari ini.

Jelasnya, langkah tersebut akan dapat mengurangkan beban Yang di-Pertuan Agong dalam menentukan PM baharu yang layak dilantik dengan memiliki majoriti tertinggi, jika tidak berkemungkinan isu berhubung majoriti juga akan kembali berbangkit selepas ini walaupun dengan lantikan PM baharu.

“Cuma permasalahannya adakah ia boleh dilakukan selepas Tan Sri Muhyiddin Yassin meletakkan jawatan?

“Saya kira ia bergantung kepada kebijaksanaan Tuanku. Mungkin dilantik Tan Sri Muhyiddin sebagai Perdana Menteri semula sementara menunggu pelantikan baru seperti yang kita ketahui itu amalan yang dilakukan pertama kalinya apabila Tun Dr Mahathir Mohamad meletakkan jawatan.

“Jadi saya percaya ia bukan lagi dibeban kepada Tuanku untuk membuktikan untuk membuktikan siapakah yang dapat majoriti undi tetapi ia boleh dikembalikan kepada wakil rakyat,” katanya lagi.

Untuk rekod, jika dilihat dari sudut parti politik, bukannya secara individu, jumlah yang menolak kepimpinan Muhyiddin sebanyak 120 MP. Namun perlu diingat bahawa daripada 120 MP itu masing-masing tidak menyokong antara satu sama lain.

Ketua Pembangkang Datuk Seri Anwar Ibrahim mempunyai sokongan 91 kerusi, Presiden UMNO Datuk Seri Ahmad Zahid Hamidi mendapat dukungan 15 M Ahli Parlimen (MP) UMNO, manakala kem Dr Mahathir dikatakan mempunyai 14 kerusi jika dicampur bersama parti Warisan. Ketiga-tiga kumpulan ini tidak menyokong antara satu sama lain.

Yang kekal menyokong Muhyiddin pula sebanyak 100 MP.

Diandaikan Muhyiddin meletak jawatan dan PM baharu dilantik, maka keabsahan PM baharu itu juga boleh dipertikaikan kerana sebelum ini pembangkang telah mempertikaikan keabsahan Muhyiddin sebagai PM.

Jadi, PM baharu itu mesti berani membawa usul undi percaya terhadapnya di Parlimen untuk membuktikan dia memperoleh sekurang-kurangnya 111 sokongan MP.


Polis kepung tokong, 18 individu serah diri

Polis mengesahkan sudah menahan 24 individu berkaitan rusuhan di hadapan sebuah tokong di Bandar Salak Selatan, Jalan Sungai Besi sejak Selasa lalu hingga semalam.

Ketua Polis Daerah Cheras, Asisten Komisioner Muhammad Idzam Jaafar berkata 20 daripada individu terbabit, termasuk enam wanita ditahan semalam dan Rabu, setelah empat lelaki berusia 18 hingga 50 tahun ditahan pada hari kejadian.

Menurutnya dalam operasi semalam juga polis terpaksa mengepung tokong berkenaan untuk melakukan tangkapan sebelum 18 individu menyerah diri.

“Pada jam 1.30 pagi semalam, polis mengepung kawasan kejadian untuk membuat tangkapan. Pihak tokong menyerah diri dan menyerahkan surat permohonan maaf kepada polis. Berikutan itu, kita menahan 12 lelaki dan enam wanita.

“Polis juga menahan dua lelaki pada jam 8.30 malam kelmarin bagi membantu siasatan. Daripada semua tahanan hari ini dan semalam, dua sudah dibebaskan dengan jaminan polis atas faktor usia.

“Permohonan reman dibuat ke atas baki 18 suspek dan hanya 10 direman sehari,” katanya dalam kenyataan, hari ini.

Muhammad Idzam berkata, kertas siasatan yang lengkap sudah diserahkan kepada Timbalan Pendakwa Raya hari ini dengan cadangan pertuduhan mengikut Seksyen 148, 186 dan 353 Kanun Keseksaan.

Katanya, turut dicadangkan pertuduhan mengikut Peraturan 17 Peraturan-Peraturan Pencegahan dan Pengawalan Penyakit Berjangkit (Pelan Pemulihan Negara) 2021, berikutan suspek melanggar prosedur operasi standard (SOP) Perintah Kawalan Pergerakan (PKP) dengan berkumpul di tempat awam.

“Polis menafikan terdapat tindakan untuk merobohkan mana-mana tokong dalam kejadian itu, susulan dakwaan satu video tular di media sosial.

“Kita menasihatkan orang ramai supaya tidak membuat sebarang spekulasi, andaian atau pendapat boleh menimbulkan kekeliruan, kegusaran serta menggugat ketenteraman awam,” katanya.

Dalam kejadian kira-kira jam 11.45 pagi itu, kira-kira 30 individu dikatakan membantah tindakan Pejabat Tanah dan Galian Kuala Lumpur mahu membina laluan ke kawasan pembinaan sebuah sekolah berhampiran tokong terbabit.

Satu operasi dijalankan PTG Kuala Lumpur untuk mendirikan pagar penghadang, bagi membina jalan untuk dijadikan laluan ke sekolah dan bukan meroboh binaan.

Dalam operasi itu, pasukan dari Ibu Pejabat Polis Daerah (IPD) Cheras hadir bagi memastikan keselamatan dan kelancaran operasi. Ketika operasi dijalankan, terdapat sekumpulan lelaki dan wanita membawa kayu dan besi membantah tindakan itu.

Kumpulan ini menghalang dan merosakkan jentolak, selain menyerang anggota polis yang bertugas di tempat kejadian.


Perikatan Nasional paling banyak dicari dalam Google Trends

Perikatan Nasional adalah gabungan politik yang paling banyak dicari dalam Google Trends dalam tempoh seminggu selepas penamaan calon Pilihan Raya Umum Ke-15 (PRU-15).

Mengikut enjin carian itu dalam tempoh yang sama, purata 90 carian dalam tempoh sejam adalah berkaitan Perikatan Nasional, diikuti Pakatan Harapan (PH) dengan 64 carian, manakala Barisan Nasional (BN) 27 carian dan Gerakan Tanah Air (GTA) hanya lima carian.

Daripada sumber yang sama, carian berita berkaitan parti politik menunjukkan PH mendahului dengan 10 carian dalam setiap jam bagi tempoh seminggu selepas penamaan calon, diikuti rapat Perikatan Nasional dengan sembilan carian per jam dan BN (lapan), manakala GTA (lima carian).

Antara topik yang paling banyak dicari melibatkan Perikatan Nasional ialah berkaitan manifesto serta poster mengenai Nurul Bainun, menurut laporan BH.

Poster Nurul atan ‘Enon’ yang ‘menjual’ sedikit bahagian dadanya direka menggunakan aplikasi photoshop bagi menunjukkan dia adalah calon Perikatan Nasional yang kemudian dikongsinya dalam Facebook.

Tindakannya menerima kecaman netizen sebagai tidak profesional.

Sementara itu, carian membabitkan BN merangkumi topik berkaitan Pelan Amal dan Usaha (PADU) dan manifesto BN serta topik Langkah Sheraton.

Carian untuk PH pula membabitkan topik berkaitan ceramah PH, Sultan Nazrin dan Pakatan Harapan, perisytiharan harta PH serta Sijil Sijil Peperiksaan Bersama (UEC).


Kekecohan di KLIA libatkan menteri cerminan kerajaan bercelaru: Tuan Ibrahim

Kerajaan campuran dipimpin Datuk Seri Anwar Ibrahim ketika ini bercelaru apabila menteri kabinetnya tidak memahami skop tugas masing-masing, kata Datuk Seri Tuan Ibrahim Tuan Man.

Timbalan Presiden PAS itu menyifatkan insiden Menteri Pelancongan, Seni dan Budaya, Datuk Seri Tiong King Sing dilapor merempuh kaunter Imigresen di Lapangan Terbang Antarabangsa Kuala Lumpur (KLIA) adalah bukti kecelaruan kerajaan campuran ketika ini.

“Tindakan menteri terbabit dianggap melampau dan menghalang penjawat awam daripada melaksanakan tugas.

“Lebih parah lagi ia juga dilihat campur tangan tugas Kementerian Dalam Negeri yang bertanggungjawab terhadap keselamatan negara,” katanya dipetik laporan portal Harakah.

Ujarnya lagi, situasi tersebut tidak akan berlaku sekiranya setiap menteri memikul tugas dengan penuh amanah.

Baru-baru ini, media melaporkan King Sing didakwa melepasi kaunter Jabatan Imigresen untuk ‘menyelamatkan’ seorang pelancong China yang ditahan agensi terbabit Jumaat lalu.

Ekoran itu King Sing dilapor mahu merujuk kepada Suruhanjaya Pencegahan Rasuah Malaysia (SPRM) untuk menyiasat dalang penyebaran video kekecohan tersebut.

Tuan Ibrahim juga berkata, Anwar sepatutnya bertindak tegas terhadap menteri yang didapati membelakangi undang-undang dan prosedur keselamatan di lapangan terbang.

“Apa yang lebih malang tindakan menteri terbabit tiba-tiba membuat tuduhan kononnya berlaku amalan rasuah dalam kalangan pegawai Imigresen.

“Sekiranya mempunyai bukti, beliau sepatutnya tampil membuat aduan kepada SPRM atau polis,” katanya lagi.


Selepas Peguam Negara baharu dilantik, pendakwa mohon hentikan prosiding kes Zahid

Pihak pendakwaan telah mengemukakan 11 alasan untuk memohon supaya Mahkamah Tinggi memberhentikan prosiding kes Datuk Seri Ahmad Zahid Hamidi berhubung 47 pertuduhan pecah amanah, rasuah dan pengubahan wang haram membabitkan Yayasan Akalbudi, yang membawa kepada keputusan mahkamah untuk melepas tanpa membebaskan tertuduh hari ini.

Permohonan yang bakal membebaskan Presiden UMNO daripada pertuduhan kes rasuah dibuat tidak sampai seminggu selepas kerajaan campuran mengumumkan pelantikan Peguam Negara (AG) yang baharu pada 1 September baru-baru ini.

Timbalan Pendakwa Raya Datuk Mohd Dusuki Mokhtar memberitahu Mahkamah Tinggi, di sini, bahawa Ahmad Zahid telah membangkitkan isu yang amat serius di dalam surat-surat representasinya, antaranya berkenaan dakwaan bahawa beliau adalah mangsa pendakwaan terpilih kerajaan sebelum ini.

“Peguam Negara berpendapat bahawa amat penting untuk pihak pendakwaan dan Suruhanjaya Pencegahan Rasuah Malaysia (SPRM) melihat dan turut menyiasat dakwaan ini,” katanya.

Beliau berkata perkara ini sudah semestinya menyebabkan reputasi dan nama baik Jabatan Peguam Negara (AGC) dan SPRM tercemar, dan dilihat melalui kaca mata umum seolah-olah kedua-dua institusi undang-undang ini telah diperalatkan pihak tertentu.

“Tertuduh (Ahmad Zahid) telah mengemukakan dua surat representasi kepada AGC, masing-masing pada Disember 2022 dan Januari 2023. Lanjutan daripada representasi itu, pihak SPRM pada Januari 2023, memaklumkan kepada AGC bahawa adalah penting untuk siasatan lanjut lebih terperinci, mendalam dan menyeluruh dibuat,” katanya.

Ahmad Zahid yang merupakan Timbalan Perdana Menteri, sekali lagi menurutnya pada Februari dan Mac lepas mengemukakan empat lagi surat representasi yang membangkitkan isu-isu dan bukti-bukti baharu yang sudah semestinya memerlukan SPRM menyiasat perkara-perkara ini.

“Selain itu, surat representasi tertuduh turut menyentuh isu berkenaan siasatan terhadap tertuduh sebelum, semasa dan selepas beliau dituduh di mahkamah yang dikatakan telah dibuat secara terburu-buru, cuai, pra-matang dan tidak lengkap,” katanya.

Mohd Dusuki berkata setakat ini 15 saksi pembelaan dipanggil termasuk Ahmad Zahid sendiri, dan beliau berpendapat bahawa keterangan-keterangan saksi-saksi ini perlu diteliti pihak pendakwaan dan juga SPRM.

Tambah Mohd Dusuki, untuk tidak menafikan hak Ahmad Zahid dan tidak berlaku “miscarriage of justice”, beliau percaya pertuduhan terhadap tertuduh perlu diberhentikan buat masa ini, tetapi hanya memberikan kesan dilepas tanpa dibebaskan (DNAA) kepada Ahmad Zahid, sehingga siasatan yang lebih menyeluruh dan lengkap selesai.

“Kami juga percaya mahkamah yang mulia ini ambil maklum berkenaan pengumuman Jemaah Menteri untuk menubuhkan Suruhanjaya Siasatan Diraja (RCI) bagi menyiasat isu-isu dibangkitkan dalam buku memoir tulisan bekas peguam negara, Tan Sri Tommy Thomas dan pendedahan dibuat beliau berkaitan pertuduhan yang dibuat terhadap individu-individu tertentu.

“Malah, ia juga sebenarnya adalah selaras dengan tujuan RCI tersebut yang antara lainnya, bertujuan menyiasat dakwaan-dakwaan berkenaan pelanggaran tanggungjawab profesional oleh pemegang-pemegang jawatan tertinggi dalam negara ini,” katanya.

Pendakwaan juga berkata, baru-baru ini juga satu memo dalaman yang dikatakan dikeluarkan AGC berkaitan kes yang sedang dibicarakan itu telah tular di media sosial.

“AGC sedang mengambil langkah untuk menentusahkan kandungan memo dalaman tersebut. AGC berpendapat ini adalah penting kerana ia turut menyentuh secara langsung, isu-isu yang dibangkitkan tertuduh melalui representasi-representasi yang dikemukakan beliau, dan menguatkan lagi alasan-alasan AGC untuk siasatan secara menyeluruh dijalankan bagi kes melibatkan tertuduh,” katanya.

Hakim Mahkamah Tinggi Datuk Collin Lawrence Sequerah hari ini melepas tanpa membebaskan Ahmad Zahid daripada 47 pertuduhan pecah amanah, rasuah dan pengubahan wang haram membabitkan dana YAB selepas pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.


Ismail Sabri tak jadi PM lepas PRU-15 kecuali ikut Kluster Mahkamah: Prof James Chin

Datuk Seri Ismail Sabri Yaakob tidak mungkin diberikan jawatan Perdana Menteri (PM), kecuali beliau menyertai dan mengikut kata kem Presiden UMNO Datuk Seri Ahmad Zahid Hamidi dan bekas PM Datuk Seri Najib Razak.

Pengarah Asia Institute University of Tasmania, Australia, Prof James Chin berpendapat Ismail Sabri tidak akan menjadi PM selepas Pilihan Raya Umum Ke-15 nanti.

“Ismail Sabri tidak mungkin diberikan jawatan itu melainkan dia bersama Zahid dan Najib.

“Saya tidak fikir Ismail Sabri akan menjadi perdana menteri selepas pilihan raya, melainkan dia bersetuju untuk mengalah dengan apa yang Najib dan Zahid… apa yang semua kluster mahkamah mahukan,” katanya seperti dilapor Mkini.

James merujuk kepada beberapa pemimpin UMNO yang sedang berdepan perbicaraan di mahkamah dan dakwaan bahawa pemimpin tertentu dalam UMNO mahu kes jenayah mereka digugurkan dengan memenangi PRU15.

“Jika dia (Ismail) bersama mereka, maka mereka mungkin mempertimbangkannya, tetapi sangat tidak mungkin,” tambah James lagi.

James juga menegaskan bahawa janji-janji politik, tidak semestinya ditunaikan dengan mengambil contoh janji bekas Perdana Menteri Tun Dr Mahathir Mohamad untuk menyerahkan kuasa kepada Ketua Pembangkang Datuk Seri Anwar Ibrahim sebagai perdana menteri sebelum ini.

Khamis lalu, mesyuarat Majlis Tertinggi (MT) UMNO sebulat suara mencadangkan agar Ismail Sabri menjadi calon perdana menteri bagi menghadapi PRU-15 akan datang.

Keputusan itu sekali gus akan menyaksikan Ismail Sabri akan diangkat sebagai ‘poster boy’ Barisan Nasional (BN) pada PRU-15 ini.

Sementara itu, menurut Felo Kanan Institut Hal Ehwal Antarabangsa Singapura Oh Ei Sun, beliau percaya sebab utama kepimpinan UMNO menamakan Ismail Sabri adalah supaya PRU-15 dapat dipercepatkan.

Beliau juga percaya apa yang berlaku selepas pilihan raya negeri Johor pada Mac lalu boleh berulang semula pada PRU15.

“(Mereka) berkemungkinan meniru saga Menteri Besar Johor di peringkat nasional, walaupun alasannya mungkin sama atau tidak. Perkara utama adalah untuk mengasak dia supaya mempercepatkan pilihan raya,” katanya.


Bantahan Bung Moktar dan isteri terhadap keputusan diarah bela diri didengar 7 Julai

Mahkamah Rayuan akan mendengar bantahan awal pihak pendakwaan terhadap rayuan Datuk Seri Bung Moktar Radin dan isteri, Datin Seri Zizie Izette Ab Samad akan pada 7 Julai ini.

Ahli Parlimen Kinabatangan dan isterinya sebelum ini membuat rayuan berhubung keputusan yang memerintahkan mereka membela diri atas tiga pertuduhan rasuah.

Timbalan Pendakwa Raya Law Chin How berkata, bantahan awal itu akan didengar walaupun pihak berkenaan masih belum menerima rekod rayuan.

“Mahkamah mengarahkan hujahan bertulis difailkan pada 22 Jun ini,” katanya dipetik laporan BH.

Beliau berkata demikian selepas sesi pengurusan kes di depan Timbalan Pendaftar, Mohd Khairi Haron manakala peguam Tey See Khoon mewakili Bung Moktar dan isterinya.

Law berkata, jika bantahan awal ditolak pada tarikh berkenaan, rayuan akan disebut pada 17 Julai ini bagi memaklumkan perkembangan rekod rayuan.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bung Moktar yang ketika itu Pengerusi Bukan Eksekutif FELCRA didakwa menerima rasuah daripada Madhi Abdul Hamid melalui Zizie Izette di Public Bank cawangan Taman Melawati, antara jam 12.30 tengah hari dan 5 petang, 12 Jun 2015.

Bung Moktar juga didakwa menerima suapan RM335,500 daripada Norhaili Ahmad Mokhtar di bawah nama Zizie Izette atas sebab sama dan di tempat serupa pada 19 Jun 2015.

Pendakwaan terhadap Bung Moktar dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama.

Seksyen itu memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette pula mengaku tidak bersalah atas tiga tuduhan bersubahat dengan suaminya berhubung perkara itu.


Laporan penuh siasatan dakwaan Tommy Thomas dijangka siap Jun

Laporan penuh pasukan petugas khas siasatan berhubung dakwaan bekas Peguam Negara Tan Sri Tommy Thomas dalam bukunya ‘My Story: Justice in the Wilderness’, dijangka siap Jun ini.

Pasukan itu dipengerusikan Penasihat Undang-Undang Sarawak dan bekas Peguam Besar Sarawak, Datuk Seri Fong Joo Chung, manakala Bahagian Hal Ehwal Undang-Undang (BHEUU) Jabatan Perdana Menteri bertindak sebagai urus setia.

Ia dianggotai bekas Setiausaha Kerajaan Sabah, Datuk Hashim Paijan serta bekas Ketua Setiausaha Kementerian Pembangunan Wanita Keluarga dan Masyarakat yang juga bekas Ketua Pengarah Bahagian Hal Ehwal Undang-Undang, Datuk Dr Junaidah Kamaruddin.

Selain itu, bekas hakim dan Peguam Kanan Persekutuan, Jabatan Peguam Negara, Datuk Jagjit Singh Bant Singh, peguam, Datuk Shaharudin Ali dan K Balaguru serta wakil Pusat Governans, Integriti dan Antirasuah Nasional (GIACC) serta Pejabat Ketua Pegawai Keselamatan Kerajaan (CGSO).

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata laporan terbabit akan dibentangkan untuk pertimbangan Jemaah Menteri bagi menentukan tindakan selanjutnya.

“PPK sudah menyediakan satu laporan interim yang dikemukakan dan dibentangkan dalam Mesyuarat Jawatankuasa Pemantauan hari ini yang kemudian bersetuju dengan laporan itu.

“Laporan akhir yang akan disediakan oleh pasukan petugas khas siasatan dan akan dibentangkan untuk pertimbangan Jemaah Menteri bagi menentukan tindakan selanjutnya.

“Pasukan berkenaan dijangka menyiapkan laporan penuh menjelang penghujung Jun 2022,” katanya dalam kenyataan hari ini.

Menurutnya pasukan petugas khas itu telah mengadakan 10 mesyuarat membabitkan sesi perbincangan dan konsultasi dengan pelbagai pihak berkaitan, termasuk Jabatan Peguam Negara, polis, Suruhanjaya Perkhidmatan Kehakiman, Pejabat Ketua Pendaftar Mahkamah Persekutuan Malaysia, Kementerian Kewangan dan Kementerian Luar.

Perbincangan juga katanya diadakan dengan Kementerian Perusahaan Perladangan dan Komoditi, agensi kerajaan berkaitan serta individu yang dikenal pasti mulai 23 Disember 2021 hingga 12 April lalu.

“Pasukan ini menjalankan pemerhatian dan analisis secara menyeluruh terhadap buku terbabit berpandukan kepada terma rujukan yang diluluskan oleh Kabinet,” katanya.